LHDN tawar penggunaan DuitNow sebagai kaedah bayaran balik

CYBERJAYA, 29 Mac- Lembaga Hasil Dalam Negeri menawarkan penggunaan DuitNow sebagai kaedah terbaharu bayaran balik lebihan cukai.Ia melibatkan pembayar cukai individu, pemilihan kaedah DuitNow telah disediakan pada Borang Nyata Cukai Pendapatan Tahun Taksiran 2021 bermula 1 Mac lalu.Kaedah tersebut membolehkan pembayar cukai menerima bayaran balik tanpa perlu memaklumkan nombor akaun bank kepada HASiL."Pembayar cukai hanya perlu mendaftar kemudahan DuitNow dengan bank masing-masing, menggunakan Nombor MyKad atau Passport sebagai Nombor Pengenalan.""Selain mudah dan selamat, bayaran balik menerusi DuitNow dibuat secara waktu sebenar tanpa sebarang had transaksi," kata kenyataan itu.

Kaedah tersebut akan diperluas kepada pembayar cukai syarikat pada masa akan datang. Sebarang pertanyaan dan maklumat lanjut, boleh dikemukakan kepada LHDN menerusi talian Hasil Care atau pelantar media sosialnya.


Permohonan pengeluaran khas RM10,000 KWSP menerusi portal

PUTRAJAYA, 29 Mac - Pencarum yang berhasrat mengeluarkan simpanan RM10,000 daripada Kumpulan Wang Simpanan Pekerja (KWSP) di bawah kemudahan pengeluaran khas  boleh membuat permohonan melalui portal khas.KWSP memaklumkan, pemohon boleh berbuat demikian bermula 1 April ini melalui portal pengeluarankhas.kwsp.gov.my yang juga boleh diakses menerusi aplikasi mudah alih i-Akaun."Dalam pengumuman pada 16 Mac lalu, KWSP memaklumkan permohonan untuk pengeluaran itu akan dibuka kepada ahli bawah usia 55 tahun, bermula 1 April ini dan tempoh permohonan berakhir pada 30 April, manakala pembayaran akan bermula pada 20 April ini."Jumlah maksimum yang boleh dikeluarkan ialah RM10,000 dan minimum RM50. Ahli perlu menggunakan sepenuhnya baki dalam Akaun 2 sebelum mengakses Akaun 1 mereka serta perlu mengekalkan jumlah minimum sebanyak RM100 dalam akaun," kata KWSP menerusi satu kenyataan.

Kenyataan turut memaklumkan, Pembayaran akan dibuat dalam satu bayaran sahaja dan akan dikreditkan ke dalam akaun bank simpanan atau semasa dan ahli perlu memastikan akaun bank mereka aktif dan di bawah nama ahli sendiri. Akaun bersama atau yang didaftarkan di bawah nama syarikat adalah tidak dibenarkan.Maklumat lanjut mengenai kemudahan pengeluaran khas boleh diperoleh dengan menggunakan kemudahan 'Ask ELYA' dalam laman web KWSP di www.kwsp.gov.my, Facebook, Twitter dan Instagram KWSP atau menghubungi Hotline Pengeluaran Khas di talian 03-8922 4848, bermula 1 April ini.Pencarum boleh membuat semakan status permohonan bermula 9 April melalui portal pengeluarankhas.kwsp.gov.my.


Pembukaan sempadan Wang Kelian-Wang Prachan untuk pengembara pelancongan dari Thailand sahaja

WANG KELIAN, 29 Mac - Pembukaan sempadan Malaysia-Thailand yang menghubungkan Wang Kelian-Wang Prachan bermula 1 April ini, hanya kepada pengembara pelancongan dari Thailand. Manakala bagi pengembara dari Malaysia, hanya boleh ke Thailand melalui pintu sempadan di Bukit Kayu Hitam, Kedah. Exco Hubungan dan Kerjasama Sempadan Perlis Ruzaini Rais berkata, bagi pengembara yang memasuki Wang Kelian-Wang Prachan, kebenaran hanya memasuki negara untuk tempoh sekurang-kurangnya lima hari, dan bagi berulang alik secara harian atau kerap masih tidak dibenarkan.  Untuk melancarkan pergerakan masuk pengembara dari Thailand berkenaan, seramai 30 petugas dari 8 agensi ditempatkan di Kompleks Imigresen, Kastam, Kuarantin dan Keselamatan (ICQS) Wang Kelian.

(Ruzaini bercakap kepada media ketika mengadakan tinjauan di pintu sempadan Malaysia-Thailandyang menghubungkan Wang Kelian – Wang Prachan)

"Untuk rakyat Malaysia yang hendak ke Thailand dan daripada rakyat Thailand ke Malaysia ini kita tengok seperti memang ketatlah. Memang ketat, contohnya untuk warganegara Thailand yang akan masuk ke Malaysia, mereka perlu daftar dalam Mysejahtera. Saya rasa banyaklah maklumat-maklumat yang perlu diisi dan perlu dipatuhi oleh rakyat Thailand untuk masuk ke Malaysia, dan saya rasa Prosedur Operasi Standard (SOP) yang terdapat dalam Mysejahtera pun adalah satu SOP yang cukup ketat jugalah, untuk rakyat Thailand," katanya. Kesemua agensi terlibat antaranya Jabatan Imigresen, Kastam DiRaja Malaysia, Pasukan Gerakan Am, Jabatan Kesihatan Negeri dan Polis DiRaja Malaysia kini bersiap sedia sepenuhnya dalam aspek pematuhan SOP Kesihatan dan Keselamatan ke atas pengembara yang masuk.


PJKM berjaya jana RM 38.09 juta hasil jualan

KUALA LUMPUR, 29 Mac - Sebanyak RM38.09 juta hasil jualan berjaya dijana menerusi pelaksanaan Program Jualan Keluarga Malaysia (PJKM).  Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata program tersebut mendapat sambutan menggalakkan dengan mencatatkan lebih dua juta pengunjung sejak ia dilaksanakan pada Disember tahun lalu. Kerajaan turut bercadang melanjutkan Program Jualan Keluarga Malaysia yang dijadual tamat bulan ini. "Program tersebut dicadang diilanjutkan sehingga Jun depan, katanya.

(Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid)

Ini bagi membantu rakyat mendapatkan bekalan keperluan harian pada harga lebih murah daripada pasaran."Memang diakui melalui program ini, harga yang dijual jauh lebih murah, 15 hingga 20 peratus lebih murah berbanding dengan harga biasa. Jadi kita memang ada cadangan dan hasrat untuk menyambung dan memanjangkan kerana kita tahu rakyat terkesan dengan banjir, dengan COVID-19 dan terkesan dengan masalah yang dialami."Jadi hal tersebut kita perlukan sokongan dan dokongan daripada rakan strategik dan agensi lain untuk bersama-sama atas dasar Keluarga Malaysia," katanya.Sejak dilancarkan pada 2 Disember tahun lalu, program tersebut telah dilaksanakan di lebih 200 kawasan Parlimen melibatkan 1,274 lokasi seluruh negara.  Rosol menjawab soalan tambahan Senator Aknan Ehtook pada sesi pertanyaan-pertanyaan bagi jawab lisan.


Daftar MYNIC elak kecurian maklumat dan identiti pengguna

PUTRAJAYA, 29 Mac - Kecurian maklumat dan identiti pengguna internet boleh dielak dengan memanfaatkan fungsi MYNIC yang diselaraskan sebagai jaminan dasar keselamatan dan kemudahan digital.Timbalan Menteri Komunikasi dan Multimedia, Datuk Zahidi Zainul Abidin berkata pendaftaran pengguna nama domain 'dot my' di bawah MYNIC dapat menjamin keselamatan jika berlaku penipuan.

"Ini baru satu bidang, banyak bidang lagi yang akan dibincangkna oleh MYNIC bagaimana kita hendak tingkatkan dari segi dot my ini supaya ia lebih kemas dan lebih membantu rakyat dalam usaha mereka mendaftar MYNIC ini."Kebanyakan rakyat tidak tahu MYNIC ini apa jadi kita cuba beritahu rakyat kita akan adakan program bersama dengan rakyat," katanya ketika ditemui selepas merasmikan The Asia Pacific Domain Name System Forum (APAC DNS) 2022 di sini.Forum julung kali dianjurkan di Rantau Asia Pacific itu di bawah kendalian MYNIC dengan kerjasama Internet Corporation For Assignes Names And Numbers (ICANN).Penganjuran secara maya itu dijangka menarik pernyertaan lebih 24 negara bermula 29 Mac hingga 1 April ini.


Sistem e-muallaf akan diperluas ke seluruh negara

PUTRAJAYA, 29 Mac - Jabatan Kemajuan Islam Malaysia (JAKIM) menyasarkan untuk memperluas penggunaan sistem e-muallaf di seluruh negara menjelang akhir tahun ini.  Sistem e-muallaf yang dibangunkan pada tahun 2013 bertujuan memudahkan mualaf menukar status agama dan nama selain memudahkan penyaluran bantuan ,bimbingan dan kematian kepada mereka. Ketua Pengarah Datuk Hakimah Mohd Yusoff memberitahu ,hingga kini sistem e-Muallaf merekodkan pendaftaran seramai 58,670 orang mualaf.  Ketika ini tujuh negeri sudah menggunakan sistem berkenaan iaitu Wilayah Persekutuan, Perlis, Kedah, Perak, Negeri Sembilan, Kelantan dan Terengganu.

(Hakimah ditemui di Majlis Pelancaran Simposium Guru Mualaf Peringkat Kebangsaan 2022,di Masjid Tuanku Mizan Zainal Abidin, Putrajaya)

"Kita berunding dengan pihak negeri, sekarang ini perkara ni dah macam satu keperluan untuk kita ada satu pangkalan data untuk membantu mualaf-mualaf ini, kita mendaftarkan maklumat-maklumat berkaitan dengan mualaf ini. Daripada data itu kita boleh bekerjasama dengan pihak-pihak yang lain, di kementerian lain dan jabatan berkaitan," menurut Hakimah. Hakimah berkata, inisiatif yang dibuat seperti e-muallaf ini penting dalam pengurusan golongan itu di peringkat Jabatan Agama Islam Negeri (JAIN) dan JAKIM.  Beliau mewakili Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary.  Simposium yang pertama kali diadakan diperingkat kebangsaan itu bertujuan membantu memberi ilmu dan menjadi platform pertukaran pengalaman dengan guru mualaf.


Air sungai di hilir Empangan Kenyir akan kembali ke paras normal

KUALA LUMPUR, 29 Mac- Penduduk di sepanjang aliran sungai di hilir Empangan Kenyir boleh meneruskan aktiviti ekonomi seperti sebelum ini memandangkan paras air di lokasi itu dijangka akan meningkat semula bermula hari ini.

Paras air susut berikutan pemberhentian sementara operasi Stesen Janalektrik Sultan Mahmud (SJSM) sejak 27 Februari lalu.

Tenaga Nasional Berhad (TNB) dalam kenyataan memaklumkan, air dari Tasik Kenyir akan mengalir melalui alur limpah Empangan Kenyir, satu proses normal bagi sesebuah empangan untuk mengurangkan paras tasik, bagi memastikan paras air tasik tidak melebihi struktur empangan.

(Aktiviti ekonomi penduduk di sepanjang aliran sungai di hilir Empangan Kenyir boleh diteruskan/FOTO BERNAMA)

“Pelepasan air secara semulajadi (natural) pada paras 145 meter ini adalah mengikut reka bentuk asal yang jauh lebih rendah daripada paras 153 meter kapasiti maksimum Empangan Kenyir,” menurut kenyataan tersebut.

TNB menasihatkan walaupun peningkatan paras sungai dijangka tidak mendadak, penduduk sekitar perlu sentiasa mengutamakan keselamatan sepanjang pelepasan air ini berlaku.

Operasi SJSM ditutup sementara sejak 27 Februari lalu berikutan menara penghantaran voltan tinggi bagi menyalurkan tenaga elektrik yang dijananya kepada Grid Nasional, tumbang akibat tanah runtuh dalam keadaan hujan lebat luar biasa bermula 25 Februari.


Buku Jenayah Siber di Malaysia diterbitkan, tangani jenayah berkaitan

KUALA LUMPUR, 29 Mac - Hampir 70 peratus jenayah komersial dikategorikan sebagai jenayah siber di Malaysia.Sebanyak RM2.23 bilion kerugian telah direkodkan oleh Polis Diraja Malaysia (PDRM) dari tahun 2017 hingga 2021 membabitkan jenayah itu. Namu begitu, pelbagai usaha dilakukan kerajaan dalam menangani masalah itu, antaranya dengan penerbitan buku Jenayah Siber di Malaysia: Impak Leluasa Internet yang dilihat mampu membantu pelbagai sektor ekonomi untuk lebih peka dengan isu ini.  Menurut Ketua Polis Negara Datuk Seri Acryl Sani Abdullah Sani, penerbitan buku oleh Institute of Public Security of Malaysia (IPSOM) ini bertepatan dengan matlamat Malaysia untuk bekerjasama dengan negara luar dalam bahagian pertahanan dan keselamatan.

(Acryl Sani ditemui pemberita selepas Majlis pelancaran buku Jenayah Cyber di MITEC)

"Dan ini juga akan dijadikan sebagai satu panduan kepada rakan-rakan rakan sejawat pihak berkuasa negara lain untuk membuat point to point (p2p) kontak dengan pihak-pihak berkuasa untuk kita sama-sama mencegah, kerana penipuan ini bukan hanya di negara kita bahkan ia merupakan fenomena di seluruh dunia," kata Acryl Sani di sini.Berdasarkan International Telecommunication Union (ITU), Malaysia berada dikedudukan ke-5 dunia dan ke-2 di Asia Tenggara selepas Singapura dalam Indeks Jenayah Siber Serantau (GCI) 2020.Ini sekali gus membuktikan komitmen negara dalam membanteras jenayah ini.  Majlis pelancaran buku itu dirasmikan Ketua Setiausaha Kementerian Dalam Negeri, Dato' Sri Wan Ahmad Dahlan Abdul Aziz di Pusat Pameran dan Dagangan Antarabangsa Malaysia (MITEC).


Pengambilan guru baharu, graduan pendidikan boleh terus mohon

KUALA LUMPUR, 29 Mac - Kementerian Pendidikan (KPM) kini menggunakan pendekatan baharu dalam melakukan pengambilan guru iaitu berdasarkan kluster mata pelajaran.  Menteri Kanan Pendidikan, Datuk Dr. Mohd Radzi Jidin berkata menerusi kaedah itu graduan boleh terus memohon jawatan guru tanpa perlu menunggu kekosongan mengikut bidang pengkhususan mereka.  Katanya, langkah tersebut dilihat dapat menyelesaikan masalah kekurangan guru sekaligus membuka peluang kepada lebih ramai graduan untuk memohon.

"Melalui pendekatan ini graduan pendidikan dia tidak jadi macam sebelum ini.Kalau dulu pendekatan dia pilihan sahaja kemudian kluster dia tiada kluster satu per satu. "Sekarang ini dengan ada kluster, graduan pendidikan mempunyai peluang yang lebih luas. Sebab itu dalam konteks pengambilan secara sekali ini ada graduan yang mempunyai ikhtisas pendidikan yang telah keluar daripada Universiti beberapa tahun yang lepas baru mendapat peluang," katanya ketika menjawab soalan Senator Datuk Iskandar Dzulkarnain Abdul Khalid di Parlimen. Tambah Radzi, sehingga kini seramai 13,255 guru baharu telah berjaya ditempatkan di seluruh negara menerusi program pengambilan khas guru secara sekali. Katanya, masih terdapat 4,932 kekosongan jawatan dibawah pengambilan khas tersebut perlu diisi oleh calon-calon yang layak.


Perak tidak akan bekalkan air mentah kepada Pulau Pinang,bekalan hanya untuk kegunaan dalam negeri

IPOH, 29 Mac - Kerajaan Perak sekali lagi menegaskan untuk tidak membekalkan air mentah kepada Pulau Pinang menerusi projek Skim Penyaluran Air Mentah Sungai Perak (SPRWTS).  Menteri Besar Perak, Datuk Seri Saarani Mohamad berkata pihaknya tidak mahu rakyat negeri itu menderita mengalami masalah kekurangan bekalan air akibat membekalkan air mentah kepada negeri lain. Jelasnya, keutamaan sumber air di negeri itu yang berpunca daripada Sungai Perak adalah bagi kegunaan dalaman rakyat negeri berkenaan sahaja.

"Sudah pastilah bilangan penduduk yang bertambah akan memerlukan penggunaan air yang lebih banyak. "Oleh yang demikian, Negeri Perak perlu memastikan permintaan air bagi rakyat Negeri Perak sentiasa mencukupi bagi keperluan domestik dan juga komersial pada setiap masa," katanya di Persidangan Dewan Undangan Negeri (DUN) Perak di Bangunan Perak Darul Ridzuan, di sini.  Tambah Saarani, keputusan dibuat bersandarkan kajian Lembaga Air Perak, Jabatan Pengairan dan Saliran (JPS) dan Tenaga Nasional Berhad (TNB) yang mendapati sungai Perak cukup untuk kegunaan dalam negeri sahaja.  Jelasnya lagi, menjelang 2050 penduduk di Perak akan mencecah 3 juta orang, berbanding 2.5 juta orang pada masa sekarang, sekaligus memerlukan penggunaan air yang lebih banyak.


Terima suapan RM700, pembantu penguatkuasa didenda RM2,000

JOHOR BAHRU, 29 Mac - Seorang pembantu penguatkuasa didenda RM2,000 oleh Mahkamah Sesyen Johor Bahru selepas mengaku bersalah menerima rasuah pada Mei tahun lalu. Pengakuan dibuat tertuduh Muhamad Basri Bonari, 43 tahun di hadapan Hakim Datuk Ahmad Kamal Ariffin Ismail. Tertuduh yang bertugas sebagai Pembantu Penguatkuasa di Kementerian Perdagangan Dalam Negeri dan Hal Ehwal Pengguna (KPDNHEP) cawangan Muar , didakwa menerima suapan RM700 daripada sebuah syarikat, supaya tidak mengambil tindakan terhadap syarikatnya yang menjalankan perniagaan barang kawalan bekalan.

(Pembantu penguatkuasa mengaku bersalah menerima rasuah Mei tahun lalu)

Kesalahan dilakukan di stor syarikat pada pukul 4.55 petang, 10 Mei 2021. Pendakwaan dikendali Pegawai Pendakwa Raya Suruhanjaya Pencegahan Rasuah Malaysia (SPRM), Ikhwan Ihsan Jalaludin dan tertuduh diwakili Peguam Tan Song Yan. Kes didakwa mengikut Seksyen 25(1) Akta SPRM 2009, boleh dihukum mengikut Seksyen 25(2) Akta sama.


Media sosial saluran penting sebar berita terkini

LANGKAWI, 29 Mac - Organisasi media perlu menggunakan multimedia seperti video, grafik dan audio di semua platform media digital termasuk portal berita dan media sosial.Ini bagi tujuan penyampaian maklumat atau berita dengan lebih berkesan. Pengerusi Jawatankuasa Penerangan, Komunikasi dan Multimedia, Perdagangan Dalam Negeri dan Hal Ehwal Pengguna Negeri Kedah, Romani Wan Salin berkata organisasi media perlu mengorak langkah ke arah pendigitalan dan perlu lebih aktif mempraktikkan kandungan multimedia dalam menyampaikan kandungan berita.Katanya, organisasi media dibawah Kementerian Komunikasi dan Multimedia (K-KOMM) seperti RTM dan BERNAMA telah melakukan transformasi ke arah pendigitalan dan mengoptimumkan penggunaan media sosial sebagai saluran penyampaian komunikasi secara berkesan.

“Contohnya saluran Tv1 dan Tv2 telah menggunakan saluran youtube dan instagram untuk mengemaskini klip-klip video, Twitter untuk mengemaskini berita terkini, begitu juga di facebook menyiarkan kerja-kerja belakang tabir dan video klip berita untuk tontonan umum dan sebagainya.“Hal ini disebabkan ramai pengguna internet di negara ini lebih memilih saluran media sosial untuk mengetahui perkembangan semasa temasuk berita-berita terkini," katanya ketika berucap merasmikan Program pemukiman Ahli Jawatankuasa, AJK Media SeMalaysia di sini.Selain Kelab Media Elit Kedah, program tersebut disertai Kelab Media Putrajaya, Kelab Pengamal Media Melaka, Federation of Sarawak Journalists Asso, Kelab Wartawan Kl Selangor, Kelab Media Johor, Kelab Wartawan Media Terengganu, Kelab Media Negeri Sembilan, Kelab Media Pahang, Persatuan Wartawan Perlis.


Usaha pembangunan NSSDC terus diberi perhatian

SEREMBAN, 29 Mac - Kerajaan Negeri Sembilan akan terus menyokong dan membantu usaha pembangunan Negeri Sembilan Skills Development Center (NSSDC), selaras dengan perancangan Pelaburan Luar Negara yang memerlukan tenaga kerja mahir disemua sektor khususnya kilang pembuatan.Menteri Besar Datuk Seri Aminuddin Harun berkata, agenda dan program berkaitan kerjaya serta latihan kemahiran dalam kalangan anak muda sentiasa menjadi agenda utama untuk meningkatkan keupayaan tenaga kerja dalam sektor perindustrian.Menerusi kerjasama antara Yayasan Negeri Sembilan (YNS) dengan NSDCC bagi program Train Place And Job Matching Initiative diharap dapat meningkatkan kemahiran serta pengetahuan mereka dalam bidang pekerjaan.

(Aminuddin pada Majlis Pelancaran Kerjasama di antara YNS bersama NSDCC)

"Dan dengan kerjasama ini kita harap akan meningkatkan kemahiran mereka dalam kemahiran dalam pengetahuan mereka. Dan salah satunya ingin melihat bahawa anak negeri mempunyai ketahanan apabila mereka memasuki sektor industri. Kita lihat hari ini ramai majikan yang mengadu kepada kita tentang ketahanan atau mereka selalu berpindah ke satu kilang ke kilang lain dan mereka tidak dapat lama dalam satu pekerjaan," menurut Aminuddin.Beliau berkata demikian pada Majlis Pelancaran Kerjasama diantara YNS bersama NSDCC untuk program Train Place And Job Matching Initiative serta Penyerahan Sijil kepada Sukarelawan Pasca Banjir di NSDCC Mantin.


Akaun Twitter KPKT digodam?

KUALA LUMPUR, 29 Mac - Akaun Twitter rasmi Kementerian Perumahan dan Kerajaan Tempatan (KPKT) dipercayai digodam.

Akaun Twitter KPKT dengan nama @kpkt_gov dicipta pada Mac 2010 itu mula membuat ulang ciap terhadap hantaran-hantaran yang tidak berkaitan dengan aktiviti atau majlis rasmi KPKT.

Gambar profil di Twitter juga turut hilang meskipun laman Twitter itu sudah memiliki pengesahan simbol Verified (Autentik) atau bukan palsu.

Melalui semakan, akaun tersebut mula menghantar ciapan yang tidak berkaitan sejak 27 Mac lalu pada pukul 5.36 pagi.

Akaun rasmi kementerian itu mempunyai 42,223 pengikut di Twitter.

Ciapan terakhir berkaitan aktiviti rasmi KPKT ialah pada 26 Mac lalu, pukul 1.48 pagi iaitu hebahan mengenai rangkuman Hari Pertama Jelajah Aspirasi Keluarga Malaysia Peringat Negeri Perlis.

Bagaimanapun, KPKT setakat ini belum mengeluarkan sebarang kenyataan rasmi berkenaan akaun Twitter yang dipercayai digodam.


Polis enggan terima laporan mangsa keganasan rumah tangga, KPWKM akan bincang dengan KDN

PUTRAJAYA, 28 Mac - Kementerian Pembangunan Wanita, Keluarga dan Masyarakat (KPWKM) akan berbincang dengan Kementerian Dalam Negeri (KDN) mengenai keengganan segelintir anggota polis menerima laporan berhubung aduan sesetengah mangsa keganasan rumah tangga dengan alasan itu adalah masalah keluarga.Menurut Menterinya, Datuk Seri Rina Harun, perkara tersebut akan dibawa dalam libat urus yang sentiasa diadakan dengan KDN.Jelasnya, libat urus tersebut sentiasa diadakan kerana adanya unit siasatan bawah Polis Diraja Malaysia (PDRM)yang membabitkan wanita dan kanak-kanak. Selain, kedua-dua kementerian sentiasa mempunyai hubungan yang baik.

(Datuk Seri Rina Harun berucap semasa pelancaran Buku Wanita Bangkit)

'Sekiranya berlaku keganasan rumah tangga dan ada luka sebagai contoh, mereka boleh terus pergi terus ke hospital kerana laporan daripada hospital akan dapat diguna pakai supaya pihak polis tidak boleh menafikan laporan yang dibuat oleh mangsa", katanya dalam sidang media selepas melancarkan Buku Wanita Bangkit, di sini hari ini.Melalui Jabatan Kebajikan Masyarakat (JKM), kita boleh mendapatkan perintah Perintah Perlindungan Kecemasan (EPO) bagi mengasingkan suami dan isteri sekiranya mereka didera oleh suami ataupun pelakunya."Kita boleh mendapatkan perintah ini supaya mereka ini dapat diasingkan supaya tidak terus menjadi mangsa keganasan rumah tangga.Menurut beliau, kementeriannya juga mempunyai pelbagai talian yang boleh dihubungi oleh mangsa keganasan rumah tangga untuk mendapatkan bantuan seperti Talian Kasih dan Talian Family Care di bawah Lembaga Penduduk dan Pembangunan Keluarga Negara (LPPKN).Sebelum ini, Akta Keganasan Rumah Tangga 1994 (AKRT) telah dikuatkuasakan bagi mengurus dan melindungi mangsa keganasan rumah tangga.


Perjanjian kerjasama trilateral akan diperluas, langkaui bidang pertahanan semasa

KUALA LUMPUR, 28 Mac- Malaysia, Indonesia dan Filipina sepakat menyegerakan penempatan Pegawai Perhubungan Peronda Maritim Trilateral yang kekal di Pusat Pemerintahan Maritim setiap negara.Ia bagi memastikan pertukaran maklumat serta aktiviti penguatkuasaan di kawasan maritim dan udara, dilaksana dengan lebih berkesan.Perkara itu diputuskan Menteri Pertahanan ketiga-tiga negara dalam Mesyuarat Perjanjian Kerjasama Trilateral (TCA) yang berlangsung di Kuala Lumpur, hari ini.Mesyuarat turut bersetuju untuk memperluas TCA melangkaui bidang pertahanan semasa dengan menggabungkan pendekatan pelbagai agensi secara cekap.Juga, memberi tumpuan terhadap aktiviti risikan untuk operasi pengawasan pada masa depan."Ketiga, memastikan tumpuan diberikan terhadap aktiviti risikan untuk operasi pengawasan pada masa depan. Ia bertujuan meningkatkan produktiviti dan ketepatan dalam mengekang aktiviti jenayah indeks berkaitan keganasan di rantau ini," kata Hishamuddin .Jelas beliau lagi, TCA telah memainkan peranan penting sebagai penghalang terhadap tindakan jenayah keganasan di Laut Sulu dan Sulawesi.Buktinya, tiada kes penculikan untuk wang tebusan dilaporkan sepanjang tahun lepas.Mesyuarat Peringkat Menteri TCA diadakan di luar Pameran Perkhidmatan Pertahanan Asia dan Pameran Keselamatan Kebangsaan Asia 2022 di Pusat Pameran dan Perdagangan Antarabangsa Malaysia. Terdahulu, Hishamuddin hadir menyaksikan pemeteraian Memorandum Kerjasama (MOC) antara Lembaga Tabung Angkatan Tentera (LTAT) Malaysia dengan syarikat pertahanan terbesar Indonesia, PT Pindad.Kerjasama strategik itu membolehkan kedua-dua pihak membangunkan perniagaan dalam sektor pertahanan negara masing-masing dan serantau.Ia dilaksana menerusi perkongsian pengalaman dan kepakaran.MOC itu ditandatangani Ahmad Nazim bagi pihak LTAT manakala PT Pindad diwakili Ketua Pegawai Eksekutifnya - Abraham Mose.Hadir sama menyaksikan pemeteraian dan pertukar MOC itu, ialah Menteri Pertahanan Indonesia, Prabowo Subianto

(Pemeteraian Memorandum Kerjasama (MOC) antara LTAT Malaysia dengan syarikat pertahanan terbesar Indonesia, PT Pindad)


PM lawat ladang milik syarikat terkemuka di Qatar

DOHA, 28 Mac - Lawatan rasmi Perdana Menteri, Datuk Seri Ismail Sabri Yaakob ke Qatar diteruskan dengan meninjau ladang ternakan lembu tenusu Baladna Food Industries.  Datuk Seri Ismail Sabri Yaakob tiba kira-kira pukul 9.30 pagi diiringi Menteri Alam Sekitar dan Perubahan Iklim Qatar, Faleh Nasser Ahmad al Thani. Ketibaan beliau di Baladna, disambut oleh Pengerusi Kumpulan Moutaz al- Khayyat dan Pengarah Urusan Ramez al- Khayyat.  Perdana Menteri dan delegasi Malaysia dibawa meninjau ke seluruh kawasan ladang dari proses ternakan lembu tenusu sehingga proses pengambilan susu dan pengeluaran produk.  Beliau kemudian mendengar taklimat sejarah penubuhan Baladna yang di sampaikan oleh Ahli Lembaga Bebas, Aidan Tynan. Ladang Baladna terletak di utara Doha itu berkeluasan 2.4 juta kaki persegi dan dilengkapi teknologi moden yang boleh menempatkan 24,000 lembu tenusu.

(Datuk Seri Ismail Sabri Yaakob ketika melawat ladang milik syarikat Agrico)

Perdana Menteri dan delegasi Malaysia juga melawat sebuah lagi ladang milik syarikat pengeluar utama makanan di Qatar iaitu Agrico.  Ladang berkenaan terletak 58 kilometer dari Doha yang mengeluarkan buah-buahan, sayur dan makanan laut.  Hasil pengeluaran produk setiap hari disalurkan kepada 1,400 buah pasar, restoran dan hotel.  Sepanjang lawatan tersebut Datuk Seri Ismail Sabri diberi taklimat oleh Pengerusi Agrico, Ahmed Hussain al Khalaf.  Mengakhiri lawatan beliau menerima surat komitmen untuk pelaburan berjumlah US$360 juta dari Agrico Qatar.Surat komitmen tersebut disampaikan oleh pengerusi syarikat itu, Ahmed Hussain Al-Khalaf pada majlis ringkas melawat ladang sayuran organik, cendawan dan udang milik Agrico di Al Khor, kira-kira 50 kilometer di utara Doha.Turut hadir Menteri Kanan Perdagangan Antarabangsa dan Industri Datuk Seri Mohamed Azmin Ali, Menteri Pembangunan Luar Bandar Datuk Seri Mahdzir Khalid, Timbalan Menteri Kerja Raya Datuk Arthur Joseph Kurup dan Pengerusi Felda Datuk Seri Idris Jusoh.


Semua kelas kenderaan perkhidmatan awam dibenar beroperasi mulai 1 April - Wee

KUALA LUMPUR, 28 Mac- Semua kelas perkhidmatan kenderaan pengangkutan awam rentas sempadan antara Malaysia dan Singapura dibenarkan beroperasi mulai 1 April depan.Ia selaras dengan  pembukaan sempadan darat antara kedua-dua negara. Menteri Pengangkutan, Datuk Seri Dr Wee Ka Siong berkata semua operator perkhidmatan kenderaan pengangkutan awam diminta segera melaksanakan persiapan untuk kembali beroperasi.Terutamanya, memperbaharui permit atau lesen berkaitan dengan Jabatan Pengangkutan Jalan (JPJ), Agensi Pengangkutan Awam Darat (APAD) (di Malaysia) atau dengan pihak berkuasa di Singapura. Selain itu mematuhi SOP kesihatan yang ditetapkan termasuk menyediakan kod QR MySejahtera dalam kenderaan bagi tujuan pengesanan kontak.“Namun, penyediaan atau permulaan perkhidmatan sebenar adalah tertakluk kepada kesediaan operator yang terlibat untuk memulakan operasi mereka semula kepada orang ramai,” kata beliau dalam satu kenyataan hari ini.  Orang ramai boleh mendapatkan maklumat lanjut daripada pihak operator yang berkenaan mengenai status pengoperasian perkhidmatan rentas sempadan yang bakal disediakan.Dalam kenyataan sama, Wee turut memaklumkan, pengembara yang menggunakan kenderaan persendirian berdaftar Singapura untuk ke Malaysia, perlu terlebih dahulu mendapatkan permit kemasukan kenderaan asing (VEP) daripada Jabatan Pengangkutan Jalan (JPJ) Malaysia.Permohonan boleh dibuat menerusi laman web rasmi JPJ.Kenderaan yang berjaya mendaftar akan dibekalkan dengan tag RFID-VEP.Ia dilengkapi aplikasi e-wallet Touch n Go bagi tujuan pembayaran Caj Jalan (RC) dan tol.“Kenderaan yang telah berjaya mendaftar akan dibekalkan dengan tag RFID-VEP yang turut dilengkapi dengan aplikasi e-wallet Touch n Go bagi tujuan pembayaran Caj Jalan (RC) dan tol.Selain itu, semua kereta persendirian berdaftar Singapura juga dikehendaki membayar RC (RM20 setiap kemasukan) apabila masuk ke Malaysia (melalui lintasan masuk di BSI - Bangunan Sultan Iskandar, Johor Bahru dan KSAB - Kompleks Sultan Abu Bakar di Tanjung Kupang, Johor Bahru),” katanya. Beliau berkata bagi kenderaan yang telah didaftarkan dan dipasang dengan tag RFID VEP, pembayaran untuk RC boleh dibuat melalui e-wallet Touch n Go yang digabungkan dalam tag RFID manakala yang belum didaftarkan dan dipasang dengan tag RFID VEP, pembayaran RC boleh dibuat menggunakan kad Touch n Go.“MOT (Kementerian Pengangkutan) berharap pembukaan semula sempadan Malaysia-Singapura ini bukan sahaja dapat merancakkan pertumbuhan ekonomi kedua-dua negara, tetapi juga dapat merapatkan kembali ikatan kekeluargaan dan persahabatan antara rakyat Malaysia-Singapura,” tambahnya.

Mulai 1 April depan  Malaysia dan Singapura akan membenarkan semua pengembara yang telah lengkap vaksinasi untuk merentas sempadan darat tanpa perlu menjalani kuarantin atau melaksanakan ujian saringan COVID-19, termasuk ujian pra-pelepasan dan semasa ketibaan.Kebenaran itu terpakai kepada semua kategori pengembara dan penggunaan semua jenis pengangkutan darat, termasuk semua kelas kenderaan perkhidmatan awam rentas sempadan seperti bas henti-henti, bas ekspres, bas pelancongan, bas pekerja dan teksi rentas sempadan.


Sultan Selangor mencemar duli ke Makmal Invasif Kardiologi (ICL) di Hospital Serdang

SERDANG, 28 Mac- Sultan Selangor, Sultan Sharafuddin Idris Shah Al Haj hari ini berkenan mencemar duli berangkat melawat ke Hospital Serdang.Dalam lawatan kali pertama ke Hospital tersebut, baginda dibawa melawat Makmal Invasif Kardiologi (ICL) yang merupakan pusat rujukan utama bagi perkhidmatan kardiologi dan kardiotorasik kebangsaan.  Baginda tiba pada pukul 10 pagi tadi dan meluangkan masa kira-kira 1 jam melawat hospital tersebut.Dalam pada itu, Sultan Sharafuddin juga berkenan menerima sembah taklimat mengenai pembangunan fasiliti kesihatan negeri Selangor. Mengiringi baginda, Menteri Besar Selangor, Dato Sri Amiruddin Shaari, Menteri Kesihatan Khairy Jamaluddin dan Ketua Pengarah Kesihatan, Tan Sri Dr Noor Hisham Abdullah.

ICL telah menjalankan perkhidmatan sejak tahun 2006 dan lebih 50,000 prosedur invasif jantung telah dilakukan termasuk angiogram, koronari, implantasi dan prosedur penyakit struktur jantung.


Hina OKU:20 aduan diterima PDRM,SKMM ke atas 'Kak long Dungun'

KUALA LUMPUR, 28 Mac - Sebanyak 20 aduan awam berkaitan penghinaan keadaan Orang Kurang Upaya (OKU) oleh akaun Facebook ‘Wan Noor Baizura’ atau Kak long Dungun diterima pihak berkuasa.Timbalan Menteri Komunikasi dan Multimedia (K-KOMM), Datuk Zahidi Zainul Abidin berkata kes itu sedang disiasat polis dan Suruhanjaya Komunikasi dan Multimedia (SKMM).

"Daripada jumlah tersebut, sejumlah 20 aduan yang berkaitan penularan kandungan yang berkaitan dengan penghinaan keadaan OKU, dan ianya melibatkan kandungan oleh akaun Facebook ‘Wan Noor Baizura’ (Kaklong Dungun) yang kini sedang berada dalam siasatan pihak PDRM dan SKMM," katanya. Beliau menjawab soalan Senator Datuk Ras Adiba Mohd Radzi dan Senator Datuk Seri S. Vell Paari di Parlimen yang membangkitkan isu mengenai tindakan yang diambil bagi memastikan perbuatan mempersenda golongan OKU tidak berleluasa di media sosial.

Tambah Zahidi, tindakan mengaibkan kehormatan seseorang termasuk mempersendakan fizikal boleh menjadi kesalahan di bawah Kanun Keseksaan (Seksyen 509 dan Seksyen 504) dan Seksyen 233(1)(b) Akta Komunikasi dan Multimedia 1998."Kandungan berunsur kebencian terhadap OKU juga menjadi kesalahan mengikut terma perkhidmatan penyedia platform media sosial yang berpangkalan di luar negara seperti Facebook dan Instagram," katanya.


LPF dan KDN kaji semula proses kelulusan penyiaran sesuatu filem atau drama

KUALA LUMPUR, 28 Mac - Lembaga Penapisan Filem (LPF) dan Kementerian Dalam Negeri (KDN) sedang mengkaji semula penurunan kuasa kepada pihak stesen televisyen (TV) untuk proses kelulusan penyiaran sesuatu filem atau drama.Timbalan Menteri Komunikasi dan Multimedia (K-KOMM) Datuk Zahidi Zainul Abidin berkata langkah itu bagi memastikan ia lebih terkawal dan hukuman lebih berat boleh dikenakan jika berlaku sebarang pelanggaran.

"Semua stesen televisyen yang membuat proses penapisan siaran perlu mengambil tindakan kepada mana-mana pihak yang menyebarkan klip video tanpa kebenaran yang boleh mencalar imej."Semua stesen penyiar perlu bertanggungjawab dalam memastikan perkara yang sama tidak berulang lagi," katanya ketika menggulung perbahasan Usul Menjunjung Kasih Titah Diraja bagi kementerian itu pada persidangan Dewan Negara, di sini.Tegas Zahidi, garis panduan berkenaan perlu mengikut ketetapan LPF, KDN dan Garis Panduan Penapisan Kandungan Berunsur Islam oleh Jabatan Kemajuan Islam Malaysia (Jakim) dan Garis Panduan Siaran Televisyen RTM.Sementara itu, menyentuh isu kontroversi penyebaran klip video drama oleh aktor drama yang tular baru-baru ini, Zahidi berkata, K-KOM telah menjalankan siasatan, dan proses undang-undang sedang berjalan.

"Baru-baru ini K-KOMM melalui SKMM telah menjalankan siasatan, kerana baru-baru ini ada isu filem yang berunsur lucah dan memberahikanlah. "Jadi kita adakan siasatan dan proses undang-undang sedang berjalan di bawah seksyen 233, Akta Komunikasi dan Multimedia 1998 yang memperuntukan hukuman denda tidak melebihi 50,000 dan hukuman penjara tidak melebihi 1 tahun atau kedua-duanya sekali," katanya.Tambahnya, kertas siasatan telah dilengkapkan dan akan dirujuk kepada Timbalan Pendakwaraya Jabatan Peguam negara.


Kementerian Wilayah Persekutuan wujud Unit Kemiskinan

KUALA LUMPUR, 28 Mac - Kementerian Wilayah Persekutuan mewujudkan Unit Kemiskinan di peringkat kementerian dan agensinya bagi menangani isu miskin bandar secara berterusan. Bagi Wilayah Persekutuan Labuan, unit itu ditubuhkan di bawah Perbadanan Labuan serta bekerjasama dengan Kementerian Perdagangan Dalam Negeri dan Hal Ehwal Pengguna (KPDNHEP) bagi menubuhkan pasukan petugas.Timbalan Menterinya, Datuk Seri Jalaluddin Alias berkata Unit Kemiskinan adalalah unit baharu yang diwujudkan untuk mencapai matlamat membasmi kemiskinan.

(Timbalan Menteri Wilayah Persekutuan, Datuk Seri Jalaluddin Alias)

Menurutnya, tiga program strategik turut dirangka bagi membantu golongan yang terkesan akibat pandemik COVID-19. "Bagi masyarakat penduduk di Labuan yang terkesan itu, saya telah jelaskan tadi yakni mewujudkan program tertentu yang penting, yang istimewanya usahawan dari rumah. "Usahawan dari rumah adalah projek pemasaran dalam talian, Labuan Base dot com. Ini yang kita wujudkan untuk membantu kerana mereka ini dalam kalangan orang yang berpendidikan tinggi", katanya.Beliau menjawab pertanyaan Senator Datuk Bashir Alias di Dewan Negara.


Cuaca panas, JBPM Kelantan siap siaga kawasan yang berisiko mudah terbakar

KOTA BHARU, 28 Mac- Jabatan Bomba dan Penyelamat Malaysia (JBPM) Kelantan bersiap siaga dengan lebih 1,000 anggota bagi tujuan operasi di kawasan berisiko kebakaran, susulan cuaca panas yang melanda ketika ini.Pengarah JBPM Negeri Kelantan, Penolong Pesuruhjaya Bomba (PPjB), Zainal Madasin berkata Bachok dan Tok Bali, Pasir Puteh antara kawasan panas yang dikenalpasti berisiko berlaku kebakaran. Katanya, kawasan yang berisiko tersebut kebanyakkannya membabitkan belukar, lalang dan hutan tanah gambut. "Musim kemarau yang akan berlaku di kawasan-kawasan tertentu seperti Bachok dan Tok Bali. Kalau ada perkara melibatkan bencana macam monsun timur laut ke, kita ada sedia dah semua ni. Kita dah kesan kawasan-kawasan titik panas dan bersedia dengan perancangan kita," kata Zainal dalam sidang media sempena Majlis Apresiasi JBPM Negeri Kelantan Tahun 2022 di Ibu Pejabat JBPM negeri Kelantan, Tunjong, di sini.  Hadir sama, Menteri di Jabatan Perdana Menteri (Ekonomi), Datuk Seri Mustapha Mohamed dan Pengarah Jabatan Penyiaran Negeri Kelantan, Wan Azhan Wan Hamat.

(Pengarah JBPM Negeri Kelantan, Penolong Pesuruhjaya Bomba (PPjB), Zainal Madasin berkata dalam sidang mediasempena Majlis Apresiasi JBPM Negeri Kelantan Tahun 2022)

Terdahulu beliau menyampaikan sijil penghargaan kepada 10 agensi media di Kelantan sebagai menghargai kerjasama yang diberikan dalam menyampaikan maklumat berkait JBPM dengan betul dan cepat. Mengulas lanjut, beliau berkata, dengan kekuatan anggota dan kelengkapan logistik yang ada beliau yakin ia dapat mengurangkan risiko kebakaran pada musim kemarau di negeri itu. Setakat Mac tahun ini, JBPM negeri Kelantan telah menerima sebanyak 275 panggilan berkait kebakaran.


Sultan Nazrin titah rakyat ambil dos penggalak, langkah kawal penularan pandemik

IPOH, 28 Mac- Seluruh rakyat diseru mendapatkan dos penggalak COVID-19 bagi memastikan negara dapat mengawal pandemik itu.Sultan Perak, Sultan Nazrin Muizzuddin Shah bertitah agar rakyat melaksanakan tanggungjawab membantu meringankan beban tugas kakitangan Jabatan Kesihatan dengan mengambil langkah-langkah preventif agar penularan wabak diminimumkan.Titah baginda, sejak dos penggalak diperkenalkan pada Oktober tahun lalu, hanya sekitar 66 peratus daripada penduduk dewasa di negeri ini yang layak telah menerima dos penggalak."Insaflah akan tugas berat yang sudah lebih dua tahun terpaksa dipikul oleh kakitangan kesihatan. Usaha-usaha akan ditingkatkan untuk menyedarkan rakyat betapa pentingnya meningkatkan sistem imuniti dalam menghadapi ancaman musuh biologi ini."Selain Jabatan Kesihatan, beta menyeru masjid, rumah ibadat, sekolah, badan sukarela, pertubuhan belia dan anggota masyarakat membantu usaha menyedarkan rakyat betapa pentingnya mengambil vaksinasi dos penggalak," titah baginda.Baginda bertitah demikian sempena perasmian Mesyuarat Pertama Tahun Kelima Dewan Negeri Perak ke-14 di Bangunan Perak Darul Ridzuan, Ipoh hari ini. Persidangan Dewan Undangan Negeri (DUN) Perak berlangsung selama tiga hari bermula hari ini dengan pematuhan prosedur operasi standard (SOP) Kementerian Kesihatan Malaysia (KKM) dan Majlis Keselamatan Negara (MKN) sebagai langkah kawalan pencegahan COVID-19.Titah baginda, pandemik COVID-19 akan tercatat dalam sejarah sebagai malapetaka yang memberi impak besar kepada dunia.Titah baginda lagi, penularan wabak itu bukan sahaja menjejas prestasi ekonomi dunia, kehidupan insan, pengurusan kesihatan dan bekalan makanan malah meninggalkan trauma yang turut menjentik emosi ramai pihak."Lebih 185 negara 'sesak nafas' mengekang jangkitan angka, sedangkan bilangan jangkitan terus memuncak; manusia dikepung pandemik dahsyat dan diasak ke pertempuran rumit menghadapi musuh tidak terlihat, " titah baginda.

(Mesyuarat Pertama Tahun Kelima Dewan Negeri Perak ke-14 di Bangunan Perak Darul Ridzuan, Ipoh hari ini.)


Johor benar rapat sejadah tanpa sentuhan bermula Jumaat ini

JOHOR BAHRU, 28 Mac - Pelaksanaan solat berjemaah di masjid dan surau di Johor dengan cara merapatkan sejadah tanpa bersentuhan antara jemaah dalam fasa peralihan endemik dibenarkan bermula 1 April ini. Exco Hal Ehwal Agama Islam Johor, Mohd Fared Mohd Khalid berkata kebenaran diberikan kepada mereka yang lengkap dua dos vaksin, dan perlu membawa sejadah sendiri.Solat Sunat Tarawih pula dilaksanakan 20 rakaat manakala tiga rakaat bagi solat sunat witir.  Bagaimanapun, tiada sebarang aktiviti sosial dibenarkan di masjid dan surau seperti memasak atau bermalam.

Sementara itu, kadar zakat fitrah masih sama seperti tahun lalu iaitu 7 ringgit dan 10 ringgit.  "Kita sudah buka tiga kaedah dan ia adalah bentuk pilihan kepada orang Johor dengan mengambil kira keadaan semasa. Sudah pasti pembayaran dalam talian digalakkan untuk menjaga kemaslahatan kesihatan," katanya selepas Majlis Jalinan Kasih bersama pengamal media dan pengumuman kadar zakat fitrah, di sini.  Katanya, seramai 1,648 amil bertauliah dilantik bagi menjalankan tugas mengutip zakat fitrah di seluruh negeri itu tahun ini.


Elak wujudnya projek sakit atau mendesak- Tengku Hassanal

KUANTAN, 28 Mac- Jabatan dan agensi kerajaan di Pahang, diminta untuk mempercepat pelaksanaan projek-projek yang telah diluluskan. Pemangku Raja Pahang, Tengku Hassanal Ibrahim Alam Shah Al Sultan Abdullah Ri’ayatuddin Al Mustafa Billah Shah bertitah, langkah itu bagi mengelak wujudnya projek sakit atau lambat pelaksanaannya di negeri itu. “Saya bertitah agar semua jabatan dan agensi dapat mempercepat pelaksanaan projek-projek yang diluluskan ini dengan mematuhi peraturan dan tatacara sedia ada. saya tidak mahu melihat projek sakit atau lambat pelaksanaannya di negeri Pahang. Setiap peruntukan yang diterima perlu dibelanjakan dengan cepat dan betul supaya rakyat menerima manfaat yang sebaiknya," titah Baginda.Tengku Hassanal bertitah demikian semasa menyempurnakan Istiadat Pembukaan dan Mesyuarat Pertama Penggal Kelima Dewan Undangan Negeri (DUN) Pahang ke-14 di Wisma Sri Pahang, Kuantan hari ini.Menyentuh mengenai pelaksanaan projek-projek persekutuan di negeri ini, Baginda bertitah agar kerajaan negeri dan kerajaan persekutuan dapat menjalin kerjasama erat bagi pelaksanaan projek-projek mendesak di bawah Rancangan Malaysia ke-12 dan Belanjawan tahun 2022, serta projek berimpak tinggi.  Titah baginda, ia termasuklah pelaksanaan projek-projek tebatan banjir dan pembangunan sistem amaran bencana, serta penambahbaikan sistem saliran di lokasi yang berisiko tinggi berlakunya bencana.  Berhubung aspek pendidikan, Tengku Hassanal menitahkan kerajaan negeri menetapkan misi dan visi untuk memastikan Pahang mempunyai institusi pendidikan terbaik meliputi sekolah, kolej, universiti dan pusat tahfiz yang mampu dicapai menerusi pelaksanaan strategi tepat dan komiten semua pihak.Baginda seterusnya menitahkan kerajaan negeri untuk terus menambah keluasan kawasan rizab hutan simpan kekal (HSK) setiap tahun walaupun kawasan HSK dan hutan simpan di negeri ini telah ditambah lebih 7,000 hektar menjadikan jumlah HSK kira-kira 1.6 juta hektar setakat ini, 'menobatkan' Pahang sebagai negeri yang mempunyai rizab hutan terbesar di Semenanjung Malaysia."Saya sedang menggerakkan usaha memelihara alam sekitar termasuk inisiatif untuk memelihara Harimau Malaya yang kini di ambang kepupusan. Jika kita semua tidak memberi perhatian sewajarnya, tidak mustahil anak cucu kita hanya mengenal Harimau Malaya sekadar dalam Jata Negara atau di kulit pasport," titah baginda.

(Istiadat Pembukaan dan Mesyuarat Pertama Penggal Kelima Dewan Undangan Negeri (DUN) Pahang ke-14 di Wisma Sri Pahang, Kuantan hari ini.)


Ternak BSF atasi kebergantungan bahan import makanan haiwan ternakan

MUAR, 28 Mac - Penghasilan makanan ternakan menggunakan teknologi penternakan larva 'black soldier fly' (BSF), akan menjadi batu loncatan bagi mengatasi kebergantungan bahan import makanan haiwan ternakan dalam negara. Menteri Sains, Teknologi dan Inovasi, Datuk Seri Dr Adham Baba berkata pendekatan tersebut juga dapat mengawal harga pasaran daging dan menjamin keselamatan makanan.  Penternakan larva tersebut juga mampu menjana pendapatan komuniti setempat seperti di Muar Selatan dan Batu Pahat.

(Datuk Seri Dr Adham Baba melancarkan Program Bioremediasi Keluarga Malaysia)

Bagi tujuan tersebut, usaha penyelidikan sedang giat dijalankan oleh Institut Bioteknologi Kebangsaan Malaysia (NIBM) bagi memperluas pembangunan formulasi makanan ternakan itu. "Jadi usaha kerajaan pada hari ini, untuk melihat bagaimana penduduk di kawasan ini, yang boleh menternak 'black soldier fly' ini, bermanfaat dan boleh menambah sumber pendapatan mereka, secara berstruktur", katanya selepas melancarkan Program Bioremediasi Keluarga Malaysia, di sini hari ini. Proses Bioremediasi menggunakan larva BSF, untuk proses pengkomposan sisa domestik dan agro industri, menjadi makanan haiwan ternakan dan baja organik berkualiti.  Pendekatan tersebut mampu mengurangkan beban dan kos penternak, di samping mengurangkan masalah pengurusan sisa domestik di kawasan sekitarnya.  Program tersebut juga dapat memberi pendedahan dan latihan kepada penduduk setempat, berkenaan kaedah penternakan larva.


Jawatankuasa khas atasi banjir kilat dalam negara dibentuk

KUALA LUMPUR, 28 Mac - Kementerian Perumahan dan Kerajaan Tempatan (KPKT) telah mewujudkan satu jawatankuasa khas bagi mengatasi masalah banjir kilat di negara ini.  Jawatankuasa tersebut diketuai Jabatan Kerajaan Tempatan (JKT) dibawah KPKT dan dianggotai pelbagai agensi kerajaan dan pejabat setiusaha kerajaan negeri.  Jelas Timbalan Menteri Perumahan dan Kerajaan Tempatan, Datuk Seri Dr. Ismail Abd Mutalib jawatankuasa tersebut telah menyediakan draf pelan tindakan bagi mengatasi masalah banjir di kawasan Pihak Berkuasa Tempatan (PBT) bagi tempoh 5 tahun.

"Antara pelan tindakan yang telah digariskan bagi mengatasi masalah banjir di kawasan perindustrian adalah seperti berikut, pertama menaik taraf sistem saliran lama yang tidak sistematik berdasarakan senarai  tempat yang biasanya berlaku banjir kilat dengan keadaan yang lebih mesra alam."Kedua mengemaskini dan menyelaras inventori sistem saliran yang merangkumi hak milik tanggungjawab menyelenggra lokasi dan butiran terperinci berkaitan bagi memudahkan kerja penyelenggraan di kawasan PBT," katanya ketika menjawab soalan Senator Datuk Razali Idris di Parlimen. Tambah Ismail, turut dilaksana, hebahan dan kempen kesedaran awam.


Kenaikan harga barang,aduan disiasat secara terperinci

KUALA TERENGGANU, 28 Mac - Setiap kes kenaikan harga barangan yang melampau akan disiasat secara terperinci dan menyeluruh di setiap peringkat pengedaran bagi mengelak berlakunya aktiviti pencatutan.Jaminan itu diberi Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid. Jelasnya, setiap aduan akan diselidik bermula daripada pihak pengeluar, pemborong, pengedar dan peruncit bagi melihat puncanya.

"Kenaikan harga barang ini kita tidak boleh nak elak tapi kita akan siasat dari pemborong, pengedar, peruncit dan peniaga."Sekiranya keuntungan yang diambil tidak munasabah kita boleh dakwa.Tetapi jika keuntungan biasa sahaja sebagai peniaga, kita tidak boleh didakwa," katanya selepas menghadiri Majlis Apresiasi Media Terengganu, di sini.Tambah Rosol, sebagai sebuah negara yang mengamalkan sistem ekonomi terbuka, harga barangan ditentukan oleh faktor permintaan dan penawaran. Katanya, peniaga boleh menentukan sebarang perubahan harga barangan namun tertakluk kepada penguatkuasaan Akta Kawalan Harga dan Anti Pencatutan 2011. Dalam pada itu, lebih 2,200 pegawai penguat kuasa dengan dibantu kira-kira 1,000 pegawai pemantau harga bagi memantau aktiviti perniagaan di bazar Ramadan seluruh negara tahun ini.


Calon vaksin COVID-19 di Malaysia belum boleh dikomersial

KUALA LUMPUR, 28 Mac - Calon vaksin COVID-19 atau jenis vaksin yang dibangunkan Malaysia belum boleh dikomersialkan.Ini berikutan, setiap langkah penghasilan vaksin perlu mematuhi peraturan dan piawaian Regulatori Farmasi Negara (NPRA) dan juga di peringkat antarabangsa.Menurut Timbalan Menteri Sains, Teknologi dan Inovasi, Datuk Ahmad Amzad Hashim, dua jenis vaksin COVID-19 yang sedang dibangunkan oleh Institut Pembangunan Perubatan (IMR) Kementerian Kesihatan (KKM) di bawah peruntukan KKM dan Sukuk prihatin bernilai RM3.4 juta.

"Vaksin yang dilemahkan, yang kini berstatus kajian Pra Klinikal, yang bermula pada Februari 2022 dan di jangka siap Julai 2022. Selepas itu analisis data akan dijalankan."Vaksin berasaskan MRNA, yang berada di peringkat makmal telah bermula pada Jun 2021 dan dijangka akan siap pada Disember 2022. Sekiranya pembuktian kedua-dua vaksin ini berjaya, perlaksanaan vaksin ini akan diteruskan melalui makmal yang telah di akreditasikan sebagai Good laboratory Practice dan Good Manufacturing Practice (GMP)," katanya ketika menjawab soalan senator Datuk Paul Igai di Parlimen.


Pembukaan semula sektor ekonomi, Malaysia catat jumlah dagangan luar melebihi RM2 trilion

KUALA LUMPUR, 28 Mac- Malaysia berjaya mencatatkan jumlah dagangan luar melebihi RM2 trilion menerusi pembukaan semula sektor ekonomi dibawah Pelan Pemulihan Negara 1.0.  Nilai kemasukan bersih pelaburan langsung asing (FDI) negara juga melebihi RM50 bilion yang menyumbang kepada penguncupan kadar pengangguran kepada 4.2%.  Antara pencapaian lain yang dapat dilaksana menerusi Pelan Pemulihan Negara termasuklah peralihan semua negeri ke Fasa-4, kadar vaksinasi bagi golongan dewasa yang mencecah 98% dan Kejayaan Program Gelembung Pelancongan Antarabangsa Langkawi.  "Bagi pakej PEMULIH iaitu Pakej Rangsangan Ekonomi kelapan yang diumumkan pada 28 Jun 2021, sejumlah RM111.37 bilion atau daripada RM150 bilion yang diperuntukkan telah disalurkan setakat 31 Disember 2021.""Pecahan inisiatif utama yang telah disalurkan adalah seperti berikut: RM80 bilion telah diperuntukkan bagi Program Bantuan Pembayaran Balik Pinjaman dan Moratorium. RM4.6 bilion telah disalurkan bagi Program Bantuan Khas COVID-19 (BKC) yang memanfaatkan 9,950,000 penerima dan RM2.15 bilion telah disalurkan bagi Lanjutan Program Subsidi Upah 4.0," kata Shahar menjawab pertanyaan Senator Datuk Ahmad Yahaya.Tambahnya, sekreteriat Majlis Pemulihan Negara sedang merangka Pelan Pemulihan Negara 2.0 yang lebih komprehensif dan inklusif bagi memastikan pemulihan negara seterusnya lebih bersifat menyeluruh.

Dalam perkembangan lain, Kementerian Pendidikan (KPM) menyediakan peruntukan khusus sebanyak RM746 juta untuk menaik taraf dan membangunkan semula bangunan daif sekolah seluruh negara termasuk di pedalaman dan luar bandar.  Bagaimanapun, keutamaan penyelenggaraan akan diberikan kepada mana-mana sekolah yang memiliki fasiliti yang rosak teruk dan tidak selamat sekiranya tidak diselenggara. "Keutamaan itu perlu ditetapkan Jabatan Pendidikan Negeri (JPN) memandangkan jumlah peruntukan yang diterima dalam tahun semasa adalah tidak mencukup bagi menyelenggara keseluruhan sekolah. Bagaimanapun, KPM tetap komited untuk menyelenggara mana-mana sekolah yang diketegorikan dalam kes kecemasan dan boleh membahayakan murid sekiranya tidak dibaiki," kata Datuk Mohamad Alamin menjawab soalan senator Dr Wan Martina Wan Yusoff berkenaan fasiliti sekolah uzur terutamanya di luar bandar dan pedalaman.


Keluarga Diraja Kedah sumbang barang keperluan harian kepada asnaf sempena Ramadan

ALOR SETAR, 28 Mac- Sultan Kedah, Al-Aminul Karim Sultan Sallehuddin ibni Almarhum Sultan Badlishah dan keluarga Diraja baginda perkenan untuk mengurniakan sumbangan barangan keperluan harian berupa makanan kepada golongan yang memerlukan di negeri ini sempena menyambut bulan Ramadan.Barangan keperluan harian tersebut dikurniakan secara simbolik oleh Raja Muda Kedah, Tengku Sarafudin Badlishah ibni Al-Aminul Karim Sultan Sallehuddin kepada pegawai-pegawai daerah di Wisma Darul Aman, di sini.

(Raja Muda Kedah, Tengku Sarafudin Badlishah ibni Al-Aminul Karim Sultan Sallehuddin menyaksikan upacarapenyampaian tersebut di Wisma Darul Aman, di sini)

Barangan tersebut akan diagihkan kepada penerima yang berkelayakan di daerah masing-masing.Kurniaan sumbangan tersebut menunjukkan keprihatinan Sultan Kedah dan keluarga Diraja Baginda terhadap golongan yang memerlukan bagi menyambut Ramadan tidak lama lagi.Dengan kurniaan tersebut diharap dapat meringankan beban keluarga yang terlibat dan memastikan rakyat mendapat perhatian yang sewajarnya.


Skim perlindungan takaful agromakanan, bantu komuniti terjejas pendapatan

KUALA LUMPUR, 28 Mac - Kementerian Pertanian dan Industri Makanan (MAFI) sedang dalam proses mewujudkan Skim Perlindungan Takaful Agromakanan dengan kerjasama pihak Agrobank.  Jelas Menterinya, Datuk Seri Ronald Kiandee, ia dibangunkan bagi membantu komuniti agromakanan yang terjejas pendapatan mereka akibat bencana alam,perubahan iklim dan serangan wabak penyakit.  Selain itu, pihaknya turut melaksana beberapa strategi dan insiatif lain bagi menangani fenomena perubahan iklim yang memberi kesan kepada para petani dan penternak.  Antaranya termasuklah menggalakkan penggunaan kaedah teknologi berasaskan iklim dan mempergiatkan penyelidikan, pembangunan, pengkomersilan dan Inovasi dalam amalan pertanian alternatif.

"Dalam usaha menangani cabaran perubahan iklim, MAFI telah membangunkan dasar baharu negara melalui Dasar Agromakanan Negara 2021-2030 atau DAN 2.0 dan Pelan Tindakan Dasar Sekuriti Makanan Negara 2021-2025.

"Antara lain, sedang mempergiatkan aktiviti pertanian mampan yang mesra alam dan berdaya tahan terhadap iklim bagi meminimumkan impak perubahan iklim terhadap sektor agromakanan melalui tiga ciri utama iaitu kemampanan, berdaya tahan dan berpacukan kemajuan teknologi," katanya ketika menjawab soalan Senator Nelson Renganathan pada sesi soal jawab lisan di Parlimen.Tambahnya, pihaknya juga sentiasa berkerjasama dengan Kementerian Alam Sekitar dan Air (KASA) bagi memastikan perancangan dan pelaksanaan strategi tersebut adalah seiring dengan dasar perubahan iklim di peringkat nasional dan antarabangsa.

Dalam perkembangan lain,MAFI turut akan menubuhkan Lembaga Ruminan Negara (LRN) yang dijangka beroperasi secara berfasa mulai tahun ini. Ronald berkata, LRN akan menyokong Pelan Strategik dan Tindakan Pembangunan Industri Pedaging Negara 2021-2025 serta Pelan Strategik Pembangunan Industri Tenusu Negara 2021-2025 bagi memacu pertumbuhan industri makanan negara.

"LRN akan menyokong Pelan Strategik dan Tindakan Pembangunan Industri Pedaging Negara (Bif Plan) 2021-2025 serta Pelan Strategik Pembangunan Industri Tenusu Negara (Dairy Plan) 2021-2025 bagi memacu pertumbuhan industri ruminan secara bersasar dan meningkatkan SSL daging lembu kepada 50% dan SSL susu segar kepada 100% menjelang tahun 2025," katanya.Pada tahun 2021, import makanan mencatat nilai RM63.6 bilion berbanding RM55.4 bilion pada tahun sebelumnya bagi memastikan bekalan makanan domestik terjamin dan memenuhi keperluan industri tempatan.Perangkaan tersebut meliputi keperluan 30 peratus beras dan 70 peratus daging dari sumber import.


Sistem ladang kontrak, bantu orang ramai peroleh barangan mentah dengan harga murah

JELEBU, 28 Mac- Sistem ladang kontrak yang dijalankan oleh koperasi antara usaha yang boleh dilaksana untuk membantu orang ramai memperoleh barangan mentah seperti ayam dan telur dengan harga lebih rendah.Menurut Menteri Pembangunan Usahawan dan Koperasi, Tan Sri Noh Omar menerusi ladang kontrak, pihak koperasi boleh menyediakan ruang pasaran mereka sendiri serta pusat pengumpulan hasil ternakan.Beliau memberi contoh ada koperasi yang menjalankan penternakan ayam dan mempunyai 50,000 ekor ayam, mereka telah berjaya mewujudkan sistem ladang kontrak dan boleh menjual ayam pada harga RM5 seekor."Minta koperasi untuk beri bantu koperasi yang terlibat dalam kegiatan penternakan ayam, lembu, kambing dan kerana itu kita sedang berusaha tubuhkan pasaran kita sendiri iaitu kita akan wujudkan satu pusat pengumpulan nak buat 'farming' dengan koperasi jalankan aktiviti ternakan untuk ternak ayam," kata beliau ditemui pada Program Usahawan dan Koperasi Keluarga Malaysia di sini.

(Menteri Pembangunan Usahawan dan Koperasi, Tan Sri Noh Omar ditemui media ketika Program Usahawan dan Koperasi Keluarga Malaysia di Jelebu/FB MENTERI)

Turut diadakan Program Jualan Harga Patut Keluarga Malaysia yang menawarkan barangan asas pada harga berpatutan kepada penduduk sekitar sebagai persediaan menyambut Ramadan.


15.6 Juta individu lengkapkan suntikan dos penggalak

KUALA LUMPUR, 28 Mac - Sejumlah 16,814 dos penggalak diberikan kepada golongan dewasa semalam.Ia meliputi 66.4 peratus populasi golongan itu dalam negara.Sekali gus menjadikan jumlah pemberian dos penggalak setakat ini mencecah 15,632,112.

"Pemberian dos pertama vaksin kepada kanak-kanak berusia 5 hingga 11 tahun menerusi Program Imunisasi COVID-19 Kebangsaan Kanak-kanak (PICKids) juga meningkat," menurut data COVIDNOW.

Semalam, 5,692 suntikan lagi diberikan menjadikan jumlah keseluruhan pemberian dos kepada kanak-kanak melonjak kepada 1,312,205 atau menyamai 37 peratus populasi golongan itu dalam negara.

Bagi remaja berusia 12 hingga 17 tahun, sejumlah 2,848,821 individu atau 91.6 peratus daripada kumpulan itu telah melengkapkan vaksinasi mereka manakala 2,946,103 atau 94.7 peratus menerima sekurang-kurangnya satu dos vaksin.Sebanyak 24,254 dos vaksin telah diberikan semalam melibatkan 6,622 suntikan pertama, 818 suntikan lengkap dan 16,814 suntikan dos penggalak menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 68,701,958 dos.Sementara itu, menurut portal GitHub Kementerian Kesihatan, 37 kes kematian akibat COVID-19 direkodkan semalam dengan Johor merekodkan kematian tertinggi sebanyak 12 kes diikuti Kedah enam kes serta Melaka, Negeri Sembilan dan Selangor masing-masing empat kes.Selain itu, Pulau Pinang merekodkan tiga kes, Sarawak dengan dua kes manakala masing-masing satu kes di Perak dan Sabah.


Bahasa Melayu wajib jadi bahasa perantara kedua rantau Asean - PPAPP

SEBERANG JAYA, 28 Mac- Bahasa Melayu wajib dijadikan bahasa perantara kedua di rantau Asean kerana ia terbukti boleh menyatupadukan rakyat.  Cadangan untuk menjadikan Bahasa Melayu sebagai bahasa mendapat reaksi positif pelbagai pihak.Terbaru, Pengarah Perbadanan Perpustakaan Awam Pulau Pinang (PPAPP), Sarimah Salleh berpendapat tindakan itu akan terus mengukuhkan persahabatan di rantau Asean dan dalam negara ia menjadi pencetus kepada hubungan yang lebih mesra antara pelbagai kaum dan bangsa.  "Kita dalam perpustakaan ini, kita rasa itu sesuatu yang baik sebab kita nak mengangkat kembali Bahasa Melayu. Sebabnya, kita di Malaysia dengan pelbagai kaum jadi kalau kita dengan satu bahasa mungkin boleh menyatupadukan kita dalam keluarga yang lebih besar," kata beliau kepada pemberita selepas Majlis Malam Citra Seribu Bahasa di sini.

(Pengarah Perbadanan Perpustakaan Awam Pulau Pinang (PPAPP), Sarimah Salleh ditemui media RTM selepas majlis tersebut)

Hadir sama ialah tokoh Sasterawan Negara, Prof Muhammad Haji Salleh dan mantan Yang di-Pertua Negeri, Tun Abdul Rahman Abdul Abbas.  Baru-baru ini, Perdana Menteri Datuk Seri Ismail Sabri Yaakob berkata beliau akan mengadakan perbincangan dengan pemimpin ASEAN untuk mencadangkan penggunaan Bahasa Melayu sebagai bahasa kedua ASEAN.  Perdana Menteri berkata ia adalah usaha untuk memartabatkan bahasa ibunda itu di peringkat antarabangsa. "Selain Malaysia, beberapa negara jiran seperti Indonesia, Brunei, Singapura, Selatan Thailand, Selatan Filipina serta di sebahagian Kemboja turut menggunakan Bahasa Melayu sebagai bahasa pengantar," tambahnya.


4,669 pelajar UUM teruja kembali ke kampus teruskan pengajian

SINTOK, 28 Mac - Setelah sekian lama mengikuti kuliah secara maya dari kampung halaman, kini seramai 4,669 pelajar kembali ke kampus bagi meneruskan pengajian Semester Kedua Sesi 2021/2022 bermula semalam.Perasaan teruja kembali ke kampus itu lebih dirasai pelajar yang buat pertama kali menjejakkan kaki ke universiti ini meskipun telah menempuh beberapa semester bergelar pelajar Universiti Utara Malaysia (UUM).Pelajar Semester 6, Sarjana Muda Kewangan dan Perbankan Islam, Anis Ammilia Ahmad Jafri berkata, dia memilih untuk pulang ke kampus bagi meneruskan pengajian yang hanya berbaki tiga semester lagi sebelum tamat pengajian dijangka 2023.Menurutnya, belajar di rumah dan kampus sangat berbeza dari aspek persekitaran, selain pelbagai gangguan dihadapi ketika menghadiri kelas secara maya sewaktu di rumah seperti hal keluarga, kecemasan dan sebagainya.

"Pembahagian tugas ketika belajar di rumah juga agak berbeza berbanding belajar di kampus, jadi ia menimbulkan sedikit masalah tentang pembahagian masa untuk fokus belajar dan fokus masa bersama keluarga."Justeru, saya memilih untuk berada di kampus setelah Kementerian Pengajian Tinggi memberikan kebenaran pelajar pulang ke kampus secara fizikal bermula Mac," katanya yang lengkap vaksinasi termasuk pengambilan dos penggalak.Sementara itu, pelajar Semester 4, Sarjana Muda Undang-undang, Ainnur Batrisyia Aminurrashid berkata, saat untuk kembali ke kampus adalah dinanti-nantikan setelah menunggu hampir dua tahun.Menurutnya, dia tidak sabar untuk menghadiri kuliah secara bersemuka dan senantiasa ternantikan pengumuman kerajaan dan juga universiti untuk membenarkan pelajar pulang ke kampus sejak 2020 lagi.Di samping itu, katanya, dia ingin menikmati momen bergelar pelajar universiti dengan berada di dalam kampus, tambahan pula dia sudah tidak sabar bertemu rakan-rakan dan berdikari menjalani kehidupan sebagai pelajar universiti tanpa perlu bergantung sepenuhnya kepada keluarga.

"Kali pertama menjejakkan kaki ke UUM pada 16 Mac lalu memang mengujakan dan kekecewaan saya tidak dapat datang ke sini pada penghujung 2020 lalu akibat pelaksanaan Perintah Kawalan Pergerakan (PKP) akhirnya terubat."Sangat beza kehidupan di kampus dan di rumah sendiri. Malah, baru dua minggu di sini saya sudah mempunyai ramai kawan-kawan yang melayan baik seperti keluarga sendiri termasuk Jawatankuasa Kepimpinan dan Pembangunan Siswa (JKPS) Inapan Siswa MISN yang saya diami sekarang," katanya yang berasal dari Nilai, Negeri Sembilan.Sementara itu, Dekan Hal Ehwal Pelajar UUM, Dr. Kamarul Azman Khamis berkata, sehingga kini seramai 4,669 pelajar lama telah kembali ke kampus secara berperingkat pada 24 hingga 26 Mac lalu mengikut prosedur dan garis panduan yang ditetapkan.Menurutnya, proses kemasukan pelajar sepanjang tiga hari tersebut berjalan dengan lancar dan mematuhi semua aspek prosedur operasi standard (SOP) bagi mencegah penularan COVID-19.Beliau berharap semua pelajar yang telah berada di kampus akan terus mematuhi arahan dan SOP yang dikeluarkan dari semasa ke semasa demi menjaga keselamatan dan kesihatan diri masing-masing.


Lelaki lemas, rakan masih hilang di Lata Hammer

(Mayat Hairul Zaman Abdul Jalil, 22 dibawa keluar anggota penyelamat/FOTO FB JBPM PAHANG)

KUANTAN, 28 Mac- Seorang lelaki ditemukan lemas manakala rakannya masih hilang semasa mandi di kawasan air terjun Lata Hammer di Bentong, semalam.Timbalan Pengarah (Operasi) Jabatan Bomba dan Penyelamat Malaysia (JBPM) Pahang Ismail Abdul Ghani berkata mayat Hairul Zaman Abdul Jalil, 22, dari Kampung Changkat di Gombak, Kuala Lumpur ditemukan pada pukul 8.16 malam Ahad.Sementara mangsa yang masih hilang dikenali sebagai Haneef Abdul Hafidz, 22, dari Taman Selaseh Jaya, Batu Caves, Selangor.

(Operasi turut disertai polis dan Angkatan Pertahanan Awam Malaysia (APM)/FOTO FB JBPM PAHANG)

"Bomba dimaklumkan mengenai kejadian pada pukul 3.35 petang mengenai sekumpulan lelaki mandi dengan dua daripada mereka dilaporkan lemas. "Operasi mencari dan menyelamat seorang lagi mangsa akan bersambung hari ini ekoran cuaca sudah gelap pada sebelah malam," katanya dalam kenyataan di sini.Operasi turut disertai polis dan Angkatan Pertahanan Awam Malaysia (APM) dan mayat mangsa diserahkan kepada polis untuk tindakan lanjut.-BERNAMA


Keselamatan siber: Isu utama diberi perhatian di Malaysia

KUALA LUMPUR, 28 Mac- Keselamatan siber kekal antara isu yang menjadi perhatian utama Malaysia susulan peningkatan mendadak kes yang dilaporkan di negara ini.Menteri Dalam Negeri Datuk Seri Hamzah Zainudin berkata jumlah kes yang direkodkan berkaitan buli siber, pemalsuan, pencerobohan, memancing data dan penipuan emel melonjak hampir sekali ganda. "Pada 2019 kira-kira 13,000 kes jenayah siber dilaporkan dengan jumlah kerugian sebanyak RM539 juta dan bilangan itu meningkat kepada 17,000 kes dalam tahun 2020," katanya.Beliau berkata, tahun lalu, bilangan kes meningkat kepada lebih 20,000 dengan jumlah kerugian RM560 juta, manakala setakat Februari 2022, bilangan kes dilaporkan ialah 3,273 dan kerugian berjumlah RM114 juta."Banyak ancaman semasa dan baharu muncul membabitkan teknologi baharu yang tidak pernah didengar dalam tempoh sedekad lalu. Pada masa sama, landskap keselamatan negara ketika ini berubah lebih pantas berbanding sebelum ini.

(Hamzah berkata, landskap keselamatan siber negara ketika ini berubah lebih pantas berbanding sebelum ini/FOTO HIASAN)

"Oleh itu, mengikuti perubahan ini antara cabaran terbesar pertahanan dan keselamatan negara di rantau kita."Justeru, selain mempamerkan teknologi dan perkhidmatan terkini, DSA platform penting untuk menggalakkan pembinaan kapasiti dan mewujudkan perkongsian asing yang saling menguntungkan, selaras dengan objektif untuk mengukuhkan pertahanan dan keselamatan serantau," katanya.Hamzah berucap pada majlis perasmian Pameran Perkhidmatan Pertahanan Asia (DSA) 2022 dan Pameran Keselamatan Kebangsaan (NATSEC) Asia 2022 di Pusat Konvensyen Kuala Lumpur, pada malam Ahad.


DSA, NATSEC Asia platform terbaik jalin kerjasama pertahanan dengan negara luar

KUALA LUMPUR, 28 Mac- Pameran Perkhidmatan Pertahanan Asia (DSA) dan Perkhidmatan Keselamatan Kebangsaan (NATSEC) Asia 2022 merupakan platform terbaik untuk menjalin kerjasama pertahanan dan keselamatan bersama negara luar.Menurut Menteri Kanan Pertahanan, Datuk Seri Hishammuddin Tun Hussein, ia juga penting sebagai platform untuk membantu negara menangani ancaman keselamatan secara lebih serius."Ia mengambil kira keadaan rantau ASEAN ketika ini yang berdepan pelbagai ancaman serius yang belum pernah terjadi dalam sejarah."DSA 2022 dan NATSEC Asia 2022 bukan hanya menarik penyertaan pegawai tentera berpangkat tinggi, tetapi turut membabitkan perjanjian dan urusan perniagaan serta organisasi dari dalam rantau ini dan seluruh dunia - semuanya di bawah satu bumbung."Memandangkan negara-negara di seluruh dunia terus menumpukan usaha untuk pulih daripada kesan buruk akibat COVID-19, kita dalam perniagaan keselamatan mesti sentiasa berwaspada dalam menghadapi ancaman terhadap negara dan rantau kita."Ancaman tradisional dan bukan tradisional, dalam pelbagai corak dan bentuk, perlu ditangani dengan berkesan sebelum ia menjadi semakin parah sehingga menimbulkan bahaya serta membawa bencana kepada negara di seluruh dunia,"Kita biasa berdepan musuh dan biasa berdepan ancaman dan cabaran. Sekiranya kita tidak bekerjasama, musuh kita akan mengatasi kita.

(Hishamuddin (kiri) dan Menteri Dalam Negeri, Datuk Seri Hamzah Zainudin (dua dari kiri) pada gimik pelancaran DSA 2022 dan NATSEC Asia 2022 di Pusat Konvensyen Kuala Lumpur di sini pada malam Ahad.

"Jadi saya ingin menegaskan tentang kepentingan kita bersama-sama pada hari ini. Saya percaya usaha ini juga bakal mencipta sejarah, membantu kepada perkembangan pertahanan dan agenda keselamatan negara secara positif secara menyeluruh bukan sahaja di peringkat negara ASEAN malah seluruh dunia," katanya Beliau berkata demikian ketika berucap merasmikan DSA 2022 dan NATSEC Asia 2022 di Pusat Konvensyen Kuala Lumpur di sini malam ini.DSA 2022 dan NATSEC Asia 2022 bermula hari ini hingga 30 Mac akan diadakan di Pusat Perdagangan dan Pameran Antarabangsa Malaysia (MITEC) di sini.Pameran terbuka kepada delegasi peringkat tinggi, kakitangan kerajaan, profesional dan eksekutif dalam industri pertahanan dan keselamatan, selain polis dan agensi penguatkuasaan, dengan acara tahun ini akan dihadiri lebih 1,000 peserta pempamer dari 60 negara.


AKSADRON bakal jadi hab perlumbaan dan aktiviti dron di rantau ASEAN

KUANTAN, 27 Mac - Akademi Kecemerlangan Sukan Dron Negara (AKSADRON) dilancarkan di atas tanah berkeluasan 1.27 hektar di Tasik Paya Bungor, Kuantan sebagai hab untuk perlumbaan dan aktiviti dron berprestasi tinggi di rantau ASEAN.  AKSADRON itu juga, bakal menjadi zon sukan dron pertama di negara ini dengan menampilkan trek perlumbaan bagi penganjuran acara sukan di peringkat antarabangsa serta pembangunan dron.  Timbalan Menteri Kewangan, Datuk Mohd Shahar Abdullah berkata, dalam perbentangan Bajet 2022, sebanyak RM5 juta diperuntukkan bagi penubuhan AKSADRON yang akan diurus dan ditadbir oleh Futurise Sendirian Berhad.  "Apabila kita turun ke lapangan, kita lihat ramai anak muda bermain dron tetapi mereka bermain dron di tempat yang tidak dibenarkan, jadi kita dah pilih tempat yang amat sesuai di Tasik Paya Bungor ini, kawasannya luas, jauh daripada pembangunan besar jadi amat bersesuaian untuk mereka menumpukan latihan supaya kita perkasakan pelumba dron, dan hari ini kita ramai pelumba dron tetapi pelumba dron berkaliber, yang mempunyai kemampuan 'certified' (disahkan) sebab semua pelumba kena 'certified' sebab kita nak melahirkan pekerja-pekerja berkemahiran tinggi" kata beliau kepada pemberita selepas pelancaran AKSADRON dan majlis pecah tanah pembinaan akademi tersebut di Tasik Paya Bungor, di sini.

(Timbalan Menteri Kewangan, Datuk Mohd Shahar Abdullah ketika ditemu bual media selepas majlis pelancaran AKSADRON)

AKSADRON juga akan mempelopori program pembangunan kenderaan udara tanpa pemandu (UAV) bagi menarik minat rakyat negara ini menyertai industri berkenaan.  Buat masa ini, perbinaan AKSADRON tertumpu kepada pusat kajian dron, trek perlumbaan dron serta pusat rekreasi, yang dijangka dibuka kepada umum sebelum akhir tahun ini.  Mohd Shahar yang juga Ahli Parlimen Paya Besar berkata pembinaan AKSADRON itu bakal membuka pintu kepada bakat baharu di Pahang serta pantai timur bagi sukan dron selain mewujudkan aktiviti ekonomi serta pertumbuhan inklusif setempat.


KPKT komited perkukuh agenda ekonomi kitaran negara

DUBAI, 27 Mac - Kementerian Perumahan dan Kerajaan Tempatan (KPKT) komited dalam memperkukuh agenda ekonomi kitaran negara selaras dengan matlamat Malaysia sebagai sebuah negara berdaya huni.Menterinya, Datuk Sri Reezal Merican Naina Merican menyatakan, KPKT sedang berusaha ke arah penubuhan Majlis Ekonomi Kitaran Negara agar agenda tersebut dapat dilaksanakan secara menyeluruh serta memberi manfaat kepada negara."Kami akan memimpin ke arah pembentukan Majlis Ekonomi Kitaran Negara yang akan menjadi peneraju kepada segala perkara yang memerlukan sama ada inisiatif dari segi pelaksanaan dasar-dasar tertentu yang bersifat rentas.

(Menteri Perumahan dan Kerajaan Tempatan, Datuk Sri Reezal Merican Naina Merican)

"Ini agar pada akhirnya dasar ekonomi kitaran yang sememangnya menjadi agenda utama dalam kita memenuhi, satunya Matlamat Pembangunan Mampan (SDG), kita punya komitmen kepada United Nation, keduanya, Paris Agreement dan juga perubahan iklim. Ini semua ada kaitan dalam pengurusan ekonomi kitaran", katanya.Beliau berkata demikian selepas merasmikan Minggu Ekonomi Kitaran yang merupakan tema minggu terakhir Ekspo 2020 Dubai yang berlangsung dari 27 hingga 31 Mac 2022 di Astaka Malaysia, Dubai. Datuk Sri Reezal berkata, expo seperti ini dapat memberi pendedahan dan meningkatkan peluang kerjasama Malaysia dengan pelbagai negara peserta serta pemain industri dalam bidang ekonomi kitaran.Beliau memaklumkan bahawa ketika ini kerajaan telah memulakan inisiatif sisa kepada tenaga bagi mengurangkan kebergantungan negara terhadap tapak pelupusan sampah, selain meningkatkan keyakinan pelabur asing dalam bidang pengurusan sisa pepejal dan ekonomi kitaran.


PM selamat tiba di Qatar, lawatan rasmi tiga hari

DOHA, 27 Mac- Perdana Menteri, Datuk Seri Ismail Sabri Yaakob selamat tiba di Qatar untuk lawatan rasminya selama tiga hari.Beliau tiba di Terminal Di Raja, Lapangan Terbang Antarabangsa Doha kira-kira pukul 3 petang waktu tempatan atau 8 malam waktu Malaysia.Ketibaan Perdana Menteri disambut Menteri Perbandaran Qatar, Dr. Abdullah Abdulaziz Turki Al-Subaie.

Turut menyambut Menteri Luar, Datuk Seri Saifuddin Abdullah.Esok, Perdana Menteri akan menghadiri beberapa program antaranya melawat ladang tenusu terbesar Qatar iaitu Baladna; menyaksikan majlis pertukaran Surat Niat - LOI antara PR1MA dan Pihak Berkuasa Pelaburan Qatar serta pertemuan bersama pemain industri Qatar.Pada sebelah malamnya pula, Ismail Sabri dijadual menghadiri majlis perjumpaan bersama Keluarga Malaysia.Untuk hari terakhir, beliau akan menghadap Amir Qatar, Sheikh Tamin Hamad al-Thani dalam satu majlis sambutan rasmi.


Empangan Nenggiri : Semua pampasan telah diberi kepada Orang Asli

KOTA BHARU, 27 Mac - Semua pampasan, sagu hati, bantuan rumah dan bantuan-bantuan lain telah diberikan kepada masyarakat Orang Asli yang terlibat dengan pembinaan empangan hidroelektrik di Nenggiri, Gua Musang, Kelantan.  Menteri Tenaga dan Sumber Asli, Datuk Seri Takiyuddin Hassan mengesahkan perkara itu telah pun selesai diurus oleh Tenaga Nasional Berhad (TNB), sekali gus menghentikan tohmahan yang dilontarkan kepada kerajaan tidak menjaga aspek kepentingan Orang asli.  "Saya nak sahkan kita telah selesai dengan Orang Asli ini, dari segi sagu hati ataupun pampasan yang sepatutnya diberikan kepada masyarakat Orang Asli selesai dan banyak program libat urus dibuat antara Tenaga Nasional Berhad (TNB) dengan masyarakat Orang Asli ini.

(Menteri Tenaga dan Sumber Asli, Datuk Seri Takiyuddin Hassan)

"Jadi kita harap pihak NGO dan sebagainya mestilah lebih bertanggungjawab untuk melontar apa-apa tohmahan kepada pihak kerajaan dan juga TNB", katanya kepada media selepas merasmikan Hari Keluarga Malaysia, Peringkat Parlimen Kota Bharu, di sini hari ini.Beliau berkata tindakan yang diambil kerajaan dan TNB adalah mengikut undang-undang.Jelasnya, kerajaan tidak akan sewenang-wenangnya mengambil tanah kepunyaan individu tertentu tanpa pampasan sewajarnya serta mengikut lunas undang-undang.  Projek empangan hidroelektrik di Nenggiri telah pun berada pada peringkat pelaksanaan dan dalam tempoh sebulan akan diadakan pecah tanah.  Selain menjana kuasa elektrik, kegunaan domestik dan sektor pertanian, empangan tersebut juga adalah penting untuk mengelakkan kejadian banjir.


Kos baharu pengambilan pekerja domestik Indonesia diumum pada April

PENDANG, 27 Mac - Kos baharu pengambilan pekerja domestik Indonesia akan diumumkan selepas Perjanjian Persefahaman (MoU) antara Malaysia dan Indonesia dimuktamadkan.  Memorandum tersebut dijadualkan ditandatangani oleh kedua-dua negara di Jakarta pada awal April ini.  Timbalan Menteri Sumber Manusia, Datuk Awang Hashim berkata jumlah kos pengambilan pekerja domestik Indonesia adalah sebanyak RM7,800.Jelasnya, kos sebanyak RM6,000 ditanggung oleh pihak Malaysia dan RM1,800 oleh pihak Indonesia. Kos tersebut berdasarkan Kumpulan Kerja Bersama Kesembilan pada September 2013 dalam Perjanjian Persefahaman yang telah tamat pada 2016.

(Timbalan Menteri Sumber Manusia, Datuk Awang Hashim)

"Seperti mana kita buat semakan gaji setiap dua tahun kita akan tengok, tidak semestinya naik, tidak semestinya turun, tetapi setiap 2 tahun kita akan semak dalam Majlis Perundingan Gaji Negara", katanya kepada media selepas mengadakan lawatan ke Hospital Pendang, di sini hari ini.Bagaimanapun, ketika diminta mengulas sama ada berlaku kenaikan kos pengambilan pekerja domestik Indonesia, Datuk Awang tidak menolak kemungkinan berlaku kenaikan kos itu berikutan beberapa faktor.Sementara itu, beliau yang juga Ahli Parlimen Pendang memaklumkan pembinaan Hospital Pendang yang bermula pada 2018 itu, kini telah siap 95 peratus. "Jabatan Keselamatan dan Kesihatan Pekerjaan (JKKP) telah menjalankan ujian fungsi keselamatan pada 7 unit lif penumpang di hospital berkenaan dan Sijil Perakuan Kelayakan (CF) telah dikeluarkan", katanya.


Polis Kelantan pantau pematuhan SOP di bazar Ramadan

KUBANG KERIAN, 27 Mac - Polis Kelantan akan menempatkan pegawai dan anggotanya di bazar Ramadan di seluruh negeri itu bagi memastikan peniaga dan pengunjung mematuhi prosedur operasi standard (SOP) yang ditetapkan kerajaan dalam membendung penularan wabak COVID-19.Ketua Polis Kelantan, Datuk Shafien Mamat berkata, ke arah itu pihaknya akan bekerjasama dengan Pihak Berkuasa Tempatan (PBT) serta pihak terlibat yang menganjurkan bazar Ramadan di setiap daerah. Pemantauan akan dibuat oleh pihak polis yang akan memakai pakaian seragam dan juga berpakaian biasa. "Suka saya nasihatkan terutama kepada penganjur bazar Ramadan supaya memaklumkan kepada PDRM untuk tugas pemantauan kita, kadang-kadang bazar Ramadan yang dibuat (dianjurkan) kerajaan negeri ini memang kita tahu dan ada bazar Ramadan yang dibuat (dianjurkan) oleh kumpulan-kumpulan yang kecil, dalam kita nak meniaga dan tingkatkan pendapatan jangan lupa prosedur operasi standard (SOP) itu perlu kita patuhi, SOP tetap dijaga terutamanya penjarakanlah, kalau nampak padat beratur beli kuih itu pandai-pandailah jaga jarak sendiri, jangan pula rapat-rapat lagi dan sebagainya," kata beliau pada sidang media selepas merasmikan Balai Polis Kubang Kerian, di sini hari ini.

(Ketua Polis Kelantan, Datuk Shafien Mamat merasmikan Balai Polis Kubang Kerian)

Turut hadir, Ketua Penolong Pengarah Pengurusan (Pembangunan Kerjaya) Bahagian Dasar Sumber Manusia Jabatan Pengurusan Bukit Aman, Datuk Nurulhuda Mohd Salleh dan Timbalan Ketua Polis Kelantan, Datuk Muhammad Zaki Harun. Mengulas lanjut katanya, pemantauan polis ini seiring dengan hasrat kerajaan bagi memastikan semua rakyat patuh pada SOP serta dapat menjalani ibadah puasa dengan selamat. Dalam perkembangan lain, Shafien berkata Kementerian Dalam Negeri (KDN) dan Jabatan Logistik Bukit Aman menyalurkan peruntukan RM600,000, masing-masing RM300,000 untuk membaik pulih pagar keselamatan serta pejabat pertanyaan dan RM300,000 lagi untuk membaik pulih pejabat, Unit Anjing Pengesan K9 PDRM Kelantan yang terletak di Balai Polis Kubang Kerian.


Data pengguna MySejahtera: kerahsiaan dan keselamatan terjamin, tidak boleh dikongsi- Khairy

KUALA LUMPUR, 27 Mac- Kerahsiaan dan keselamatan data pengguna MySejahtera adalah terjamin.Menteri Kesihatan, Khairy Jamaluddin menegaskan, data diselia sepenuhnya Kementerian Kesihatan itu tidak boleh dikongsi dengan mana-mana agensi kerajaan dan swasta.Tindakan itu selari ketetapan penggunaan dan pengurusan data yang diperuntukkan dalam Akta Pencegahan dan Pengawalan Penyakit Berjangkit 1988, Akta Perubatan 1971 dan piawaian antarabangsa."Sehubungan itu, data MySejahtera tidak boleh dikongsi oleh KKM dengan mana-mana agensi kerajaan mahupun swasta."Selain itu, transaksi data daripada aplikasi MySejahtera dimuat naik ke jaringan pelayan awan (cloud server network) setiap hari dan hanya boleh diakses untuk kegunaaan aplikasi MySejahtera sahaja."KKM berharap orang ramai akan terus menggunakan aplikasi MySejehtera tanpa ragu-ragu. Kerahsiaan data orang ramai adalah terjamin dan KKM akan sentiasa memastikan aspek ini tidak dikompromi," katanya dalam satu kenyataan hari ini.Untuk itu, orang ramai diminta terus menggunakan aplikasi itu tanpa ragu-ragu. Dalam kenyataan sama, Khairy turut menafikan dakwaan bahawa kerajaan menjual MySejahtera kepada syarikat swasta.Tegasnya, aplikasi tersebut adalah hak milik kerajaan dan KKM dilantik sebagai pemilik utama bagi tujuan pengurusan kesihatan awam negara, sejak 26 November 2021.Jelas Khairy lagi, sepanjang tempoh penggunaan aplikasi tersebut dari 27 Mac 2020 hingga 31 Mac 2021, kerajaan tidak pernah membuat sebarang bayaran kepada KPISOFT (M) Sdn. Bhd, syarikat yang membangunkan MySejahtera.Ini kerana, KPISOFT menawarkan penggunaaan MySejahtera kepada kerajaan selama setahun tanpa sebarang bayaran atas inisiatif Tanggungjawab Sosial Korporat (CSR)."Perkara ini adalah berdasarkan ketetapan syarikat yang telah menawarkan penggunaaan aplikasi MySejahtera kepada kerajaan untuk tempoh setahun tanpa sebarang bayaran berdasarkan prinsip Corporate Social Responsibility (CSR) syarikat."Setelah tamat tempoh CSR tersebut, kerajaan pada 31 Mac 2021, bersetuju supaya perkhidmatan MySejahtera diteruskan. Aplikasi MySejahtera diguna pakai kerana keteguhan dan keupayaan dinamik teknologinya"Sehubungan itu, kerajaan meneruskan kerjasama dengan pihak syarikat dalam melaksanakan peningkatan fungsi MySejahtera sehingga apa yang digunakan pada hari ini," ujarnya lagi.Dalam pada itu, Khairy berkata keputusan kerajaan pada 26 November 2021 turut menetapkan supaya KKM menubuhkan Jawatankuasa Rundingan Harga dengan keahlian yang terdiri daripada agensi pemegang taruh berkaitan.Ia bagi melaksanakan rundingan harga perolehan dan pengurusan perkhidmatan aplikasi MySejahtera dengan pihak syarikat untuk tempoh dua tahun, selaras dengan tatacara perolehan kerajaan.Terdahulu, Ketua Pembangkang, Datuk Seri Anwar Ibrahim mendakwa kerajaan melakukan penjualan aplikasi MySejahtera kepada sebuah syarikat swasta, seperti dilaporkan oleh Jawatankuasa Kira-Kira Wang Negara (PAC).Dalam laporan itu, keputusan penjualan tersebut dibuat oleh Kabinet pada 26 November 2021 serta membenarkan KKM melantik MySJ Sdn. Bhd. melalui mekanisme rundingan terus untuk mengambil alih aplikasi MySejahtera.


RM168.4 juta bina, naik taraf menara telekomunikasi serta laksana PoP di Ranau

RANAU, 27 Mac - Sebanyak RM168.4 juta diperuntukkan bagi membina, menaik taraf menara telekomunikasi dan melaksanakan projek hab gentian optik titik kehadiran atau ‘Point of Presence’ (PoP) di seluruh daerah Ranau bagi memberikan perkhidmatan internet 4G menjelang tahun hadapan.Menteri Komunikasi dan Multimedia Tan Sri Annuar Musa berkata daripada jumlah itu sebanyak RM103.4 juta diperuntukkan untuk membina sebanyak 35 menara telekomunikasi baharu, dan menaik taraf 30 menara sedia ada."Kerja-kerja pembinaan dan naik taraf berkenaan sedang dilaksanakan dan dijangka siap hujung tahun ini.

(Menteri Komunikasi dan Multimedia ,Tan Sri Annuar Musa)

"Bila sebut jendela ertinya menambah menara, menambah gentian optik dan menaik taraf stesen stesen pemancar dan itu sedang berjalan, kerja-kerja boleh dikatakan hampir semua kontraktor tempatan dan kontraktor-kontraktor Sabah yang sedang melaksanakannya", katanya dalam Program Santai YBM MenKOMM Bersama Komuniti Keluarga Malaysia (KKM) Daerah Ranau, hari ini."Saya memantau dari semasa ke semasa dan saya pula dikehendaki melaporkan dari semasa ke semasa kepada Majlis Ekonomi Digital Negara", katanya. Projek ini dilaksanakan di bawah peruntukan Keperluan Struktur Baharu Ranau untuk memastikan seluruh negara akan dapat menikmati capaian internet 4G.Beliau berkata peruntukan sebanyak RM65 juta daripada peruntukan tersebut adalah bagi projek PoP untuk 60 buah sekolah yang akan dinaiktaraf kepada gentian optik agar mendapat capaian mutu internet yang lebih baik. Tambahnya, satu lagi Pusat Ekonomi Digital di kawasan Dewan Undangan Negeri (DUN) Karanaan akan dibina bagi mendedahkan masyarakat setempat dalam ekonomi digital.


Cabaran ikuti pengajian dalam suasana pandemik COVID-19 untuk bergelar pelajar cemerlang

KUALA KETIL 27 Mac- Pelbagai kekangan ketika sesi pengajian secara dalam talian di rumah sepanjang pandemik COVID-19 antara cabaran yang dihadapi pelajar cemerlang sempena Konvokesyen Ke -23 Universiti Islam Antarabangsa Sultan Abdul Halim Mu’adzam Shah (UniSHAMS), di sini.Pelajar Ijazah Sarjana Muda Pentadbiran Perniagaan Dengan Kepujian, Hanis Sofia Mohd Norzalan menerima anugerah Jaizah Imtiyaz Tuanku Canselor, Sultan Kedah Sultan Sallehuddin Sultan Badlishah dan merupakan satu-satunya calon bergraduasi Purata Markah Keseluruhan (PMK) 4.0.Hanis antara 80 graduan pada sidang pertama Istiadat Konvokesyen Ke-23 UniSHAMS yang disempurnakan oleh Sultan Kedah secara maya.Penganugerahan istiadat disempurnakan Pro Canselor II UniSHAMS, Tun Zaki Tun Azmi.Terdahulu Tuanku Canselor dalam titah ucapan menyeru pengurusan UniSHAMS memastikan infrastruktur sedia ada di kampus itu terus diperkukuhkan.

(Penerima anugerah Jaizah Imtiyaz Tuanku Canselor, Hanis Sofia Mohd Norzalan bersama kedua ibu bapanya)

“Institut pengajian tinggi UniSHAMS amat terkesan dengan COVID-19 yang melanda negara sejak 2020, namun beta berysukur dalam berdepan kemelut ini warga UniSHAMS tetap cekal meneruskan pengajaran dan pembelajaran dalam talian."Beta difahamkan pihak UniSHAMS dan pengurusan kerajaan negeri dalam proses membina bangunan asrama yang dapat memenuhi keperluan mahasiswa, harapan beta dengan terbinanya asrama baru ini akan dapat menarik lebih ramai pelajar lepasan Sijil Pelajaran Malaysia (SPM) dan Sijil Tinggi Pelajaran Malaysia (STPM) serta pelajar antarabangsa untuk menyambung pelajaran ke UniSHAMS,” titah Sultan Sallehuddin.Baginda juga mengharapkan UniSHAMS tidak hanya melahirkan para cendekiawan malah turut bertanggungjawab dalam memperkasakan hubungan universiti dan masyarakat khususnya komuniti Kuala Ketil dan sekitarnya.Sementara itu Hanis ketika ditemui berkata kejayaannya juga didorong oleh kedua ibu bapanya yang mahu beliau cemerlang dan mendapat kepujian dekan setiap semester.Anak pasangan guru dari 8 beradik ini kini melanjutkan pengajian di peringkat sarjana di Universiti Utara Malaysia (UUM).“Perasan saya sangat terharu dengan menjadi salah seorang penerima anugerah daripada Tuanku Canselor, sangat berbesar hati dengan anugerah yang diberikan,” katanya.

Dalam pada itu, UniSHAMS juga akan mengadakan majlis konvokesyen ke-22 yang tertangguh akibat pandemik COVID-19 pada 30 Mei ini dengan melibatkan 1,200 graduan.


Pelan induk komprehensif  sempadan darat dan laut dirangka, kawal negara dari diceroboh

KUALA LUMPUR, 27 Mac - Kementerian Pertahanan dan Kementerian Dalam Negeri melaksanakan pelan induk komprehensif bagi mengawal sempadan negara daripada dicerobohi.Menteri Dalam Negeri Datuk Seri Hamzah Zainudin berkata, pelan menyeluruh membabitkan kawalan sempadan darat dan laut, termasuk pencegahan di laluan tikus, akan dibentangkan kepada Kabinet.

"Apa sahaja plan yang kita laksanakan nanti adalah sesuatu yang boleh membantu bukan hanya di Sabah tetapi bagaimana pula dengan sempadan Kalimantan dan Sarawak.Bagaimana dengan sempadan antara Thailand dan negeri di Semenanjung. Bagaimana pula di selat melaka dan lorong-lorong tikus yang masuk melalui Batam."Semua ini kita kena adakan pelan induk yang komprehensif dan kita bergabung diantara kementerian pertahanan dan kementerian dalam negeri. Dengan kerjasama yang kita tunjukkan kami akan dapat satu penyelesaian terbaik untuk masa hadapan negara," katanya. Beliau bercakap pada sidang media bersama Menteri Kanan Pertahanan Datuk Seri Hishammuddin Tun Hussein selepas meninjau persiapan pameran Perkhidmatan Pertahanan Asia (DSA) dan Perkhidmatan Keselamatan Kebangsaan (NATSEC) Asia 2022 di Pusat Pameran dan Perdagangan Antarabangsa Malaysia (MITEC), di sini.Dalam pada itu, Datuk Seri Hishammuddin berkata perkara yang dirancang antara kedua-dua kementerian itu akan dilapor kepada Majlis Keselamatan Negara yang dipengerusikan Perdana Menteri Datuk Seri Ismail Sabri Yaakob.

“Ia juga melibatkan semua agensi perisikan, panglima angkatan tentera dan ketua polis negara dan ada perkara yang tidak boleh kita umum tetapi percayalah gandingan dan gabungan yang dilakukan ini akhirnya akan diputuskan hala tujunya oleh pihak yang tertinggi dalam negara kita,” katanya.


TCA Malaysia, Indonesia dan Filipina akan disemak semula - Hishamuddin

KUALA LUMPUR, 27 Mac - Semakan semula persefahaman antara Malaysia, Indonesia dan Filipina menerusi Perjanjian Kerjasama Trilateral (TCA) akan turut mencakupi soal keselamatan dalam negeri tiga negara terbabit, sekali gus mengukuhkan lagi hal ehwal pertahanan dan keselamatan.Menteri Kanan Pertahanan, Datuk Seri Hishamuddin Tun Hussein, berkata semakan semula persefahaman tersebut akan diadakan menerusi pertemuan dengan rakan sejawatannya dari Indonesia dan Filipina sempena pameran Perkhidmatan Pertahanan Asia (DSA) dan Keselamatan Nasional (NATSEC) 2022.Katanya, TCA baharu nanti akan turut merangkumi aspek latihan dan rondaan ketenteraan antara ketiga-tiga negara. "Untuk keperluan rejuvenation (menghidupkan semula TCA) dan (kerjasama) pertahanan dengan Indonesia serta Filipina, saya putuskan ini adalah terbaik untuk menyemak semula kerjasama trilateral. Pada masa akan datang ia membabitkan keselamatan dan pertahanan", katanya pada sidang media bersama Menteri Dalam Negeri, Datuk Seri Hamzah Zainudin selepas meninjau pameran DSA dan NATSEC 2022 di Pusat Perdagangan Antarabangsa Malaysia (MITEC), di sini hari ini.

(Menteri Kanan Pertahanan, Datuk Seri Hishamuddin Tun Hussein)

"Mungkin kita boleh letakkan juga urusan pertahanan antara tiga menteri dan saya fikirkan dapat juga lebarkan untuk keselamatan dalam negeri, tidak hanya negara", katanya.Tambahnya, semakan semula TCA penting kerana ketiga-tiga negara berjiran tersebut mempunyai musuh sama yang memerlukan kerjasama erat bagi menumpaskan ancaman di perairan Filipina, Malaysia dan Indonesia, selain isu jenayah rentas sempadan lain."Sebelum ini, untuk tangani ancaman yang kita hadapi di perairan Filipina, Malaysia dan Indonesia, bagaimana untuk mengemudi isu geopolitik membabitkan kuasa besar di perairan kita dan keselamatan dalam negeri sudah pasti akan dibincangkan oleh Hamzah serta rakan sejawatannya."Ia melibatkan isu penculikan untuk wang tebusan, keganasan dan jenayah lain yang memerlukan tindakan serta kerjasama tiga negara", katanya.  Jelasnya rondaan tentera laut dan udara secara bersama antara tiga negara termasuk latihan (ketenteraan) darat juga akan dibincangkan. Dijangka 25,000 pengunjung dari lebih 50 buah negara mengambil bahagian dalam pameran Perkhidmatan Pertahanan Asia (DSA) dan Keselamatan Nasional (NATSEC) itu yang bermula esok sehingga 31 Mac.


Peratusan wanita jalani ujian mamogram masih rendah

PARIT, 27 Mac- Peratusan wanita menjalani ujian mamogram bagi mengesan peringkat awal kanser payudara di negara ini masih lagi rendah, iaitu 23.8 peratus.  Menurut Pengerusi Lembaga Penduduk dan Pembangunan Keluarga Negara (LPPKN) , Datuk Mohd Nizar Zakaria jumlah itu membabitkan mereka yang berumur antara 35 hingga 59 tahun. Tambahnya perasaan malu dan bimbang, selain halangan untuk membuat ujian penyakit berkenaan, antara alasan diberikan tidak tampil untuk menjalani pemeriksaan secara sukarela. "Untuk kita mengesan lebih awal dan tidak perlu untuk kita rasa malu ataupun takut dan hari ini pun dari segi teknologi pun cara-cara pengesanan cukup mudah sebab tu kita ada perkhidmatan daripada LPPKN bas bergerak kita ini turun ke lapangan termasuklah di tempat tempat pedalaman," katanya.

(Pengerusi Lembaga Penduduk dan Pembangunan Keluarga Negara (LPPKN) , Datuk Mohd Nizar Zakaria)

Beliau berkata demikian selepas merasmikan Program Jelajah kasih Keluarga Malaysia peringkat negeri di Padang Sekolah Kebangsaan Sungai Perah, Parit.  Pada majlis tersebut, turut diadakan program WCARe iaitu pembiayaan insentif percuma melalui saringan awal mamogram kanser payudara dan ujian HPV DNA kanser pangkal rahim.  Menerusi Bajet 2022, kerajaan memperuntukkan RM11.5 juta bagi saringan dan ujian kanser payudara serta serviks.


YBR bantu pelajar sekolah terjejas COVID-19

BATU CAVES, 27 Mac - 2,200 murid sekolah rendah dan menengah sekitar Gombak dan Damansara menerima bantuan persekolahan menerusi Yayasan Bank Rakyat (YBR), dengan peruntukan bantuan bernilai RM220,000.Pengerusi YBR, Datuk Wira Megat Zulkarnain Omardin berkata pihaknya komited untuk membantu masyarakat terutamanya golongan B40 dan mereka yang terjejas susulan pandemik COVID-19.Beliau menjelaskan sumbangan diberikan bagi meringankan beban kewangan dalam menyediakan kelengkapan persekolahan mengikut keperluan penerima.Ia sekali gus diharap dapat memberi suntikan semangat kepada murid meneruskan sesi akademik persekolahan sesi 2022/2023."Setiap nama-nama pelajar ni kita dapat dengan kerjasama dan sokongan Pegawai Pendidikan Daerah, terutamanya bagi mereka yang berada dalam golongan B40, kita memahami kepadatan penduduk parlimen Gombak ini tinggi, kita cuba berikan yang terbaik, kita telah memperuntukkan lebih daripada RM3 juta untuk bantuan awal persekolahan ini di seluruh negara." Nombor (jumlah) ini masih bertambah dan Insya-Allah saya akan memanggil mesyuarat lembaga pada 31 haribulan ini untuk kita tengok keperluan mencari dana tambahan, untuk kita berikan bantuan ini," kata beliau pada sidang media selepas Majlis Penyerahan Bantuan Pra Sekolah, di sini, hari ini.Pada majlis tersebut, beliau menyerahkan bantuan persekolahan berbentuk wang tunai berjumlah RM100 setiap murid dan beg sekolah. Sejak tahun 2018, seramai 66,399 murid telah menerima manfaat menerusi bantuan YBR dengan peruntukan sebanyak RM7.87 juta.

(Pengerusi YBR, Datuk Wira Megat Zulkarnain Omardin bercakap pada sidang media selepas Majlis Penyerahan Bantuan Pra Sekolah)

Dalam perkembangan lain, Datuk Wira Megat Zulkarnain memaklumkan YBR menerima hampir 4,000 permohonan bagi Pembiayaan Pendidikan Boleh Ubah (PPBU) yang dibuka semula pada tahun ini.Permohonan tersebut yang telah ditutup pada 15 Mac lalu dijangka akan dibuka semula bagi mereka yang baru mendapat tawaran pengajian dan tidak berkesempatan untuk memohon.Bagaimanapun, keputusan lanjut akan diperincikan selepas mesyuarat lembaga dan bakal dimuktamadkan kelak. "Temuduga sedang dibuat, saringan dibuat oleh kakitangan yayasan dan saya memantau rapat bersama pengurus besar, kita tidak mahu ada yang tertinggal, ada permohonan yang saya terima terus, ada mengutarakan rupanya Universiti Teknologi Mara (UiTM) baru sahaja mengemukakan surat tawaran kepada mereka yang layak untuk melanjutkan pengajian sedangkan kita sudah tutup. "Jadi kita akan tengoklah, 31 haribulan kita akan bincang, kalau kita terpaksa buka khas untuk satu atau dua hari untuk membolehkan pelajar yang dapat tawaran UiTM khususnya baru terima tawaran universiti, bagaimana kita boleh bantu pelajar yang memerlukan bantuan ini," kata beliau.


Boleh rapatkan saf solat berjemaah di Kedah pada 1 April

ALOR SETAR, 27 MAC - Bermula 1 April ini, aktiviti solat berjemaah bagi solat fardu, solat Jumaat, solat sunat dan lain-lain di masjid dan surau di Kedah boleh dilaksanakan dengan saf dirapatkan.Aktiviti keagamaan bagi masjid dan surau di Kedah bagi fasa peralihan ke endemik itu telah mendapat perkenan Sultan Kedah, Al-Aminul Karim Sultan Sallehuddin Ibni Almarhum Sultan Badlishah.Walaubagaimanapun, bagi aktiviti selain solat berjemaah penjarakan fizikal, masih diwajibkan.Pengarah Jabatan Hal Ehwal Agama Islam Negeri Kedah, Datuk Mohd Yusri Md. Daud berkata kehadiran ke masjid dan surau turut dibolehkan tanpa had umur dan juga kepada yang telah menerima dos suntikan vaksin lengkap COVID-19.

"Selain itu, khutbah, ceramah, kuliah dan kelas pengajian di masjid dan surau juga boleh diadakan dengan pematuhan prosedur operasi standard (SOP) dalam tempoh yang bersesuaian dengan penjarakan fizikal sekurang-kurang 1 meter."Wirid dan doa selepas selepas solat dilaksanakan secara ringkas dan bersesuaian," katanya menerusi kenyataan.Tambahnya, solat jenazah dilaksanakan tanpa penjarakan fizikal atau saf dirapatkan dan pengurusan jenazah bukan COVID-19 dilaksanakan dengan mengutamakan langkah-langkah pencegahan COVID-19 yang telah ditetapkan sebelum ini. Amalan ziarah kubur pula dilaksanakan tanpa perkumpulan yang sesak dengan memastikan penjarakan minimum 1 meter. Majlis akad nikah di masjid dengan memastikan penjarakan minimum 1 meter turut dibenarkan. Turut dibenarkan, jamuan makan, gotong-royong dan kenduri turut dibenarkan dengan penjarakan fizikal sekurang-kurang 1 meter. Aktiviti penyediaan makanan dan memasak di masjid dan surau dilaksanakan dengan mematuhi SOP yang masih berkuatkuasa dengan penjarakan fizikal sekurang-kurang 1 meter. Namun begitu penyediaan makanan secara berbungkus adalah digalakkan.Datuk Mohd Yusri turut memaklumkan, program Ihya Ramadhan seperti kuliah dan lain-lain aktiviti pengimarahan seperti solat sunat tarawih tahajjud, witir dan lain-lain turut boleh dilaksanakan tanpa penjarakan fizikal. "Namun majlis berbuka puasa, sahur dan moreh boleh dilaksanakan dengan penjarakan fizikal sekurang-kurang 1 meter dan makanan digalakkan untuk disediakan secara berbungkus," katanya.


YAYSH sampai bantuan persekolahan kepada 223 anak yatim di Kedah

ALOR SETAR, 27 Mac - Seramai 223 anak yatim di 11 daerah di Kedah menerima sumbangan persekolahan daripada Yayasan Anak-anak Yatim Sultanah Haminah (YAYSH) bagi tahun 2022.Daerah terlibat ialah Baling, Sik, Bandar Baharu, Kulim, Kuala Muda, Pokok Sena, Kubang Pasu, Yan, Pendang, Kota Setar, Padang Terap.Ahli Lembaga Pengarah YAYSH, Datuk Rosli Awang berkata sumbangan berupa kelengkapan sekolah, wang tunai dan hamper diagih secara berperingkat sejak 20 Mac lalu.Program yang merupakan acara tahunan itu bertujuan membantu anak-anak yatim dari keluarga kurang berkemampuan di Kedah."Sesungguhnya dengan sumbangan ini sedikit sebanyak dapat membantu anak-anak yatim meringankan perbelanjaan sekolah yang telah bermula sekarang."Pada kali ini kita telah menyampaikan sumbangan di 11 daerah bermula di Baling dan berakhir di Kota Setar," katanya.

(Sumbangan disampaikan Che Puan Besar Kedah, Tuanku Hajah Haminah Hamidun)

Beliau berucap pada Majlis Pengurniaan dan Sumbangan Persekolahan Yayasan Anak-anak Yatim Sultanah Haminah 2022 peringkat Daerah Kota Setar, di sini.Seramai 20 penerima menerima sumbangan yang disampaikan Che Puan Besar Kedah, Tuanku Hajah Haminah Hamidun.


KPLB peruntuk RM2.5 juta laksana Program Tuisyen Khas anak pekebun kecil getah

PADANG TERAP, 27 Mac - Sebanyak RM2.5 juta diperuntukkan Kementerian Pembangunan Luar Bandar (KPLB) menerusi Pihak Berkuasa Kemajuan Pekebun Kecil Perusahaan Getah (RISDA) bagi pelaksanaan Program Tuisyen Khas kepada anak-anak pekebun kecil yang akan menduduki peperiksaan Sijil Pelajaran Malaysia (SPM) tahun ini. Menterinya, Datuk Seri Mahdzir Khalid berkata kelas tuisyen untuk 3,000 pelajar itu akan dilaksanakan di seluruh negara di kawasan pekebun kecil RISDA."Pusat tuisyen untuk anak-anak pekebun kecil ada sebanyak 25 pusat untuk SPM 2022 dan di Padang Terap ini kita ada lima pusat tuisyen iaitu SMK Padang Terap, SMK Datuk Syed Ahmad, SMK Kuala Nerang, SMK Naka dan SMK Pedu. "Ini semua adalah tanggungjawab sosial daripada RISDA untuk pekebun-pekebun kecil di seluruh negara," katanya.

(Mahdzir pada majlis RISDA Prihatin Pekebun Kecil Makmur Peringkat Negeri Kedah di Kuala Nerang)

Beliau berkata demikian pada sidang media selepas merasmikan Majlis RISDA Prihatin Pekebun Kecil Makmur Peringkat Negeri Kedah di Kuala Nerang.Jelas Mahdzir, RISDA akan menyediakan guru untuk kelas tuisyen anak-anak pekebun kecil yang bakal menduduki SPM tahun 2022.


Johor tubuh jawatankuasa khas nilai SOP pekerja Malaysia-Singapura

JOHOR BAHRU, 27 Mac - Jawatankuasa khas menilai Prosedur Operasi Standard (SOP) melibatkan kumpulan pekerja Malaysia dan Singapura ditubuhkan kerajaan negeri Johor. Exco Belia, Sukan, Pembangunan Usahawan, Koperasi dan Sumber Manusia Johor, Mohd Hairi Mad Sah berkata perincian SOP bakal dimuktamad hasil perbincangan dengan pelbagai agensi berkaitan.Menurutnya, jawatankuasa khas tersebut ditubuh susulan pembukaan sempadan darat Malaysia-Singapura, 1 April ini. Antara yang diambil kira bilangan keseluruhan pekerja kedua-dua negara. "Saya akan melihat pada pagi ini, Insya-Allah bersama-sama dengan jabatan di bawah agensi saya khususnya Jabatan Sumber Manusia untuk mendengar dengan teliti apa kaedah dan juga SOP yang akan dijalankan," katanya.

(Mohd Hairi ditemui pemberita pada Program Gotong Royong Peringkat Negeri Johor hari ini)

Beliau berkata demikian selepas menghadiri Program Gotong Royong Peringkat Negeri Johor di tanah perkuburan Kampung Kurnia, Jalan Kebun Teh, di sini hari ini. Program disertai lebih 100 sukarelawan Southern Volunteer, SV mengindahkan kawasan perkuburan menjelang bulan Ramadan.  Program itu dijalankan di seluruh Johor dengan penyertaan keseluruhan kira-kira 2,000 orang sukarelawan.